Тўйлардаги дахмазаларда кўпроқ ким айбдор, эркакларми ёки аёллар? » Ўзбекистон янгиликлари – Zamin.uz\nАзиз опа-сингилларим, дугоналарим! Сизга бугун анчадан бери юрагимда ётган гапларни ёзишга ҳаракат қилдим. Бунга сабаб мамлакатимизда тўй ва маросимларни ихчамлаштириш хусусида бўлаётган муносабатлар туртки бўлди. Аслини олганда аввал ҳам бу мавзуда бир-икки мақола ёзганман. Бироқ бугун кун мавзусига айланган, давлатимиз раҳбари бот-бот такрорлаётган тўйлардаги дабдабабозлик, исрофгарчилик, ажримлар сингари салбий иллатлар ҳақида чуқурроқ ўйлаб кўриш вақти келди. Нега тўй-маросим масаласи алоҳида мавзу бўлиб, майдонга чиқди?\nБунда биз хотин-қизларнинг орзу-ҳавас аталмиш ҳавойи истакларимизнинг ҳам ўрни бор. Яқинда Президентимизнинг халқаро Хотин-қизлар байрамига бағишланган учрашувидаги нутқини тинглаб туриб қалбим ифтихорга тўлди. Нутқда келтирилган қуйидаги гаплар мени яна бир бор Сиз билан ўртоқлашишга сабаб бўлди: “Шу фурсатдан фойдаланиб, сиз, муҳтарама опа-сингилларимиздан тўй ва маъракаларимизни ихчам ва мазмунли ўтказиш бўйича ўз фикрларингизни билдириб, уни ҳал қилиб беришларингизни илтимос қиламан.” Давлатимиз раҳбари бизга масални ҳал қилишда ёрдам беришимизни сўради, азизларим. Чунки биз...\nЧунки биз фарзандимиз ўғилми, қизми дунёга келган куниданоқ у билан боғлиқ орзуларимизнинг рўёбини истаймиз. Фарзандимиз улғайган сари орзу-ҳавасларимиз ҳам каттариб боради. Тўйларингни кўрай деб, ният қиламиз. Тўйларингни деб! Бахтингни, камолингни, ўқиб, олим бўлганингни, жамият равнақига ҳисса қўшганингни сингари тилакларимиз тўй деган орзунинг ортида қолиб кетади.\nХуллас, энди индаллога ўтамиз. Маънавиятимиз, миллий қадриятларимизни издан чиқарар даражага бизнинг орзу-ҳавасларимиз олиб келмади? Тўғриси, оиламиздаги эркакларни, ўғилларимизнинг ўзимиз тўй деган умидларимиз боис қийнаб қўйдик. Масала каттариб, жамиятнинг муаммосига айланди. Тасаввур қилайлик. Ўғил уйлантирмоқчимиз. Ўғлимизга муносиб қиз эмас, кўнглимизга муносиб қиз ахтаришга тушамиз. Қиз томондан розилик олган кундан бошлаб, у томонга ёв қараш бошланади. Ўн-ўн беш чоғли эркаклар жамоасини тугун-терсак, тоғора-оворалар билан қуданикига кузатамиз. Ҳатто, сандиқ очадиганга алоҳида тугунчани ҳам унутмаймиз. Майли, булар бир ўйин деб қарардик олдин. Энди сандиқ очганларнинг нози бошланяпти. Қуда паст экан. Шуни муносиб кўрибдими, деган гап-сўзлар чиқмоқда. Эркакларимиз биз тутқазиб юборган тугун-терсакка яна қўшиб олиб қайтишади. Энди бунда биз бош бўлган сарпо-суриқларни эркаклар кўтариб юриши ор эмасми?\nТўғри, улуғ меҳмонга халқимизда тўн кийдириш маросими бор. Лекин бизнинг ҳамма вакилимизга қуда “навбатчи” тўн тарқатиши қайси мантиққа тўғри келади? Унаштиришдан қайтган эркакларнинг тугунини пойлаб ўтирамиз. Баъзида қўлига қараб кутиб оламиз. Энди уйдаги майда-чуйдаларимизни чиқариб келиннинг матоҳлари учун жой бўшатамиз. Мол ёярга иккита хотин иккита тоғора билан кириб келишади. Яна уларнинг тоғораларига алоҳида пишир-куйдир. Азизларим, шу жойида бир ўйлаб кўрайик. Ўғлимизни биров ҳамиятсиз деса бизга алам қиладими? Унда нега қайнотаси олиб берган ётоқ мебелию рўзғорга керакли асбоб-анжомларига кўз тикишга ўргатамиз? Нега бизнинг уйимизни улар тўлдириб бериши керак? Олиб берса, бир чети қизига ҳам керак, десак, демак, ўғилларимиз орсиз, ҳамиятсиз экан. Уларга шу тарбияни биз берганмиз.\nТўйни энг яхши тўйхонада, энг тўкин дастурхонда, энг кўп хонандалар иштирокида ўтказишни истаймиз. Бунинг учун эркакларимиз йиллаб тер тўкишади. Четга ишлагани кетади. Ўз касбига кўра, коррупцияга йўл қўйишга ҳаракат қилади. Нима қилиб бўлса ҳам бизнинг орзу-ҳавасимиз йўлида пул топади. Тўғри, биз ҳам уларнинг ёнига кирамиз. Унча-бунча ишлаб топамиз. Қийналамиз. Лекин нима қилайликки, тўй қилиб, элнинг имтиҳонидан ўтиш ҳавасида бўламиз. Бор борича, йўқ йўндирганича ҳаракат бошланади. Қанча исроф, қанча увол бўлмасин боламиз бировдан кам бўлмасин, ўксимасин, деймиз. Тўй ўтган куниёқ келинникидан уч-тўрт хил таом (қовурдоқ) кутамиз.\nАслида қовурдоқ келинчакни ризқи. Уни момоларимиз янги келин борган жойида мослашгуча чимхўр бўлади, кучлироқ овқат есин, қувват бўлади, деб келинчак учун пишириб бериб юборишган. Биз нима қиляпмиз? Туққанида келган қовурдоққа ҳам, келинлигида келган қовурдоққа ҳам қариндош-уруғ, қўни-қўшнилар шерик бўляпмиз. Куни кеча қиз узатган қўшним бир тоғора қовурдоқ беш юз минг сўмга тушди, деб айтди. Фақат қовурдоқ бўлса, майли, яна қанча ол товоғим, бер товоғим... Озгина уялайлик. Бизга йигирма-йигирма беш йил кўз қароғида асраган қизини беряпти. Уят эмасми, қуданикидан овқат кутиб ўтириш?\nШунингдек, келинга муносабат масаласида ҳам тўхталиб ўтмоқчиман. Бизнинг фарзандимизни жуфти ҳалоли бўлиб хонадонимизга бош эгиб кириб келаётган келинга нега бошқача кўз билан қараймиз. Тўй куни қизларим қаторида қизим бўлдингиз, деймизу... Агар қизимиз бетоб бўлса, югуриб-елиб қоламиз. Келинни эса касал бўлса, онасиникига жўнатамиз. Тўғри қиз бола онасиникида рўзғор ишларига буюрилмайди, дам олади, деган баҳона ортига шифохона ва дори-дармонлар харажатларини ҳам қўшиб жўнатиб юборамиз. Келин уйимизни тўлдирган бўлса, майли, бизнинг бирор матоҳимизга беихтиёр шикаст етказиб қўйса, онасининг қурумсоқлигини юзига соламиз. Йил ўтмай неварали бўлсак, чақалоқнинг сўрғичидан тортиб, ётадиган караватигача қудамиз олиб келади. Нега? Ахир туғилган фарзанд бизнинг авлодимиз давомчиси-ку! Аслида қудамизни биз қутлашимиз керак-ку!\nХуллас, бу ўзим яшаб турган Тошкент шаҳри мисолида бўлса ҳам, республикамизнинг бошқа ҳудудларида ҳам тўй, тўйдан олдинги ва кейинги маросимлар чигаллашиб кетди. Бунинг кўпига биз сабабчимиз. Мотом маросимларида ҳам бечора эркаклар бизга қараб туради. Тугун-терсакка қанча харажат керак, дегандай.\nҚизи бор хонадонларга жуда қийин бўлди. Қуданинг қош-қовоғи билан ҳисоблашиб яшаш қийинда. Минг ҳаракат билан эркакларимизни алдаб-сулдаб олдирган матоҳлари қудага маъқул келмай тўйи бузилганлар қанча! Бунда барча уят қиз тарафга бўлгандай “йигитнинг гули” бошқасига уйланиб кетаверади. Аслида улар уялиши керак. Матоҳи учун қиз танлашганига.\nМомоларимиз “Келинни келганда кўр, сепини ёйганда кўр” дейишганида келиннинг ўз қўли билан тиккан кашта ва рўмолчалар, ёстиқпўшларию куёвбелбоғларини назарда тутган. Унинг чеварлигига, қунтига, сабрига тасанно дейишган. Бу удумлар каттариб, келин парда билан келишига, гилам билан келишига, мебель билан келишига айланиб кетди. Энди сепни ёйиш ҳам алоҳида маросим бўлиб унга ҳам битта ходимнинг бир ойлик маошича пул сарфланяпти. Тўй деган орзу-ҳавасни шунчалар қувиб кетдикки, бизни энди Қарор билан тўхтатишмаса, тўхтамаймиз, шекилли.\nТўй бизнеси деган соҳа чиқди. Тўй қилмоқчимисиз, тўйхонадан тортиб, ҳайдовчи, ашулачи, ўртачи, суратчи, тасвирчи, чироқчи сингари бир неча тўйингиз учун фалон-фалон сўмларга хизмат қилиб берадиган гуруҳлар бор. Буни бир томонини яхшиликка бурдик. Иш кўп замонда ҳар бирини қаердан топамиз, деб. Лекин бу ишбилармонлар ўзларига даромад келтирадиган “Love store”, Гул отиш, Торт кесиш сингари алмойи алжойи ишларни тарғиб қилишмоқда. Турфа чироқлар ёниб-ўчаётган нимхира тўйхонада ҳамма ё суратга, ё ўйинга тушиш билан банд бўлиб қоляпти.\nБу гаплар кўп айтилди. Эндиги гап бизда. Ҳа, бизда. Эркакларимизни қуда сарпо, куёв сарпо, мебель, идиш-товоқ, маиший буюмлар деган дахмазаларни сотиб олиш учун пул топишга ундагандан кўра, фарзандларимизнинг ўқишига, китоблар сотиб олишга, ортса, бирор бева-бечорага ёрдам қилишга пул топишига қарашайлик. Нимага эркакларда юрак касали кўп? Нимага улар четга пул топишга кетяпти. Ҳаммаси бизнинг бачкана орзу-ҳавасларимиз учун. Биз эртага мебелсиз келинни юзига аччиқ гап айтмасак, қудаларимизни камситмасак, ҳаммаси жойига тушади. Йигитларимизни ориятли, ҳамиятли қилиб тарбиялайлик. Қизларимизни сарпоси билан кериладиган эмас, маънавияти, одоби билан ўрнак бўладиган қилиб ўстирайлик. Биз тўй қиламиз деб нафақат уйимиздаги эркакларни, ўзимизни бутун жамиятни қийнаб қўйибмиз. Энди тузатишни ўзимиздан бошлайлик.\nБош саҳифа » Жамият » Тўйлардаги дахмазаларда кўпроқ ким айбдор, эркакларми ёки аёллар?\n15:58 Халқаро пресс-клуб: «Тўёна — бу пора» (видео)\n09:25 Қиз боланинг қадри мебель билан ўлчанадими?\n23:41 Шавкат Мирзиёев: «Ҳеч нима бермаяпмиз-да, яхши оила бўлишини кутиб ўтирибмиз» (видео)\n12:56 Шавкат Мирзиёев Тошкентда урфга кираётган “келиннавкар” деган балога муносабат билдирди


Янги ишчиларни қандай жалб қилишда қизиқарли вакант яратинг\nСизнинг тахминларингизни аниқлайдиган ва сизнинг идеал номзодингиз излаётган калит сўзларни ўз ичига олган мазмунли ва аниқ ном ва иш таснифини яратинг. Вазифаси ва мажбурятларини, керакли малакани, иш жойини ва давомийлигини қўшинг.\nБирқанча номзодлардан ариза келишни бошлаганда уларни номзодларнинг олдинги иш фаолиятида эришган ютуқлари, мартаба ўсиш тавсилотлари ва кўникмаларига эътибор бериш асосида номзодлар доирасини торайтириб оласиз.\nНомзодлар билан суҳбат\nНомзодлар билан суҳбатдан олдин, номзод фаолиятингизга маъқуллигини билиш учун 15-30 дақиқа телефон орқали суҳбатлашинг. Уч ёки тўртта энг яхши номзодларни суҳбатга таклиф қилинг. Суҳбат жараёнида номзоднинг малакаси, тажрибаси ва вазифасига бўлган иштиёқини очиб берадиган стратегик саволларни беринг.\nҲар бир сухбат давомида, ишга қабул қилиш тўғрисида якуний қарор қабул қилиш, вақти келганда, ҳар бир номзоднинг кучли ва заиф томонларини аниқроқ эслаб қолиш учун эсатма қилиб олинг.\nБиринчи суҳбатга таклиф қилинг\nМақбул номзодни танлашда, унинг резюмеси ва сухбатидан нимани билиб олганингиз ҳақида ўйланг. Ходим Сизнинг жамоангизга тўғри келадими ёки сизнинг мақсадларингизга эришишга ёрдам берадиган етарлича малакага эгами.\nАгар баркамол ва қобилятли номзодни танлаб олсангиз иш бошланиш санаси, имтиёзлар, иш ҳақи ва бошқа маьлумотларни тақдим этинг. Номзод оғзаки таклифни қабул қилиш билан расмий ёзма таклифни юборинг.


АҚШ ва Марказий Осиё талабалари алмашуви дастурлари маданиятлараро мулоқотни чуқурлаштиришга ёрдам бермоқда\nфеврал 17, 2003\nАҚШ ҳукумати мусулмон давлатлари билан талабалар алмашуви дастурларини кенгайтиришга ҳаракат қилмоқда. АҚШ Давлат департаментининг Таълим ва маданият алоқалари бюроси ходими Стивен Хартнинг [Steven Hart] маълум қилишича, 2003 йилда АҚШ Конгресси томонидан Ислом мамлакатлари, шу жумладан Марказий Осиё республикалари ёшларининг АҚШ университетларида таҳсил олишлари учун ажратилган маблағ 120 миллион долларга тенгдир.\nХартнинг фикрича, 11 сентябр воқеаларидан сўнг АҚШ ва Ислом дунёси орасидаги муносабатларни мустаҳкамлаш лозимлиги барчага аён бўлди. Тарафлар орасидаги мулоқотни эса, биринчи навбатда, ёшлар олиб борадилар, дейди АҚШ расмийси:\n“11 сентябр ҳодисаларидан сўнг биз исломий мамлакатларга етарли сармоя ажратмаганимизни, халқлар орасидаги муносабатларнинг ривожланишига етарлича эътибор қаратмаганимизни англадик. Ўзаро алоқаларни чуқурлаштиришда ёшларнинг роли жуда муҳимлиги шубҳасиз. Ёшлар алмашуви дастурлари орқали биз бошқа мамлакат халқларининг АҚШга бўлган муносабатини шакллантиришимиз мумкин”, - дейди АҚШ Давлат департаменти ходими.\nАҚШнинг хорижлик талабаларга грантлар ажратадиган яна бир дастури – 1992 йилда таъсис этилган Бўлажак лидерлар алмашуви - Future Leader Exchange [FLEX] дастури бўлиб, деярли 11 йиллик фаолияти давомида у собиқ Совет Иттифоқининг 11 мингдан зиёд талабасига АҚШда ўқиш имконини берди. Масалан, 2002-2003 ўқув йилида FLEXнинг молиявий ёрдами билан 75 нафар ўзбекистонлик талаба АҚШ университетига қабул қилинди. Бундай имкониятни, шунингдек, Қозоғистондан 65, Тожикистондан 21, Туркманистондан 50 ва Қирғизистондан ҳам 50 нафар талаба қўлга киритди.\nFLEX дастури ходими Кэти Пирс [Katy Pearce] собиқ совет республикалари ёшлари АҚШда таҳсил олиш давомида демократик қадриятлар ҳақида тасаввурга эга бўлишларини айтиб, бу демократик ислоҳотларни амалга ошираётган мамлакатлар учун ниҳоятда муҳим, деб таъкидлайди.\n“Дастуримиз Евроосиё мамлакатлари талабаларига АҚШда ўқиш имконини беради. Дастурнинг асосий мақсади - талабаларга Америка демократик тажрибасини ўрганиш имконини яратиб, Марказий Осиё ва Евроосиёнинг бошқа республикаларига қайтгач, у ерда демократик институтларнинг барпо этилишига ҳисса қўшишларини таъминлашдан иборатдир. Бундан ташқари, АҚШга келган талабалар фуқаровий жамият, Америка таълим тизими ва бошқа масалалар бўйича билим оладилар”, - дейди Кэти Пирс.\nАҚШда таҳсил олиб, ватанларига қайтгач, талабалар нодавлат ташкилотларни тузишга, фуқаровий жамиятнинг шаклланишига ҳисса қўшишга киришадилар. Бунда уларга нафақат ФЛЕКС дастурининг ўзи, балки АҚШ элчихоналари ҳам ёрдам берадилар.\nТожикистон пойтахти Душанбеда Халқаро таълим бўйича Америка кенгашининг ACCELS дастури мувофиқлаштирувчиси бўлиб ишлаётган Манучеҳр Холов ҳам АҚШда ўқиб қайтган.\n“Мен Америкада жуда кўп нарсани ўргандим. Тожик маданиятидан кескин фарқ қиладиган Америка маданияти ҳақида тасаввурга эга бўлдим, инсон ҳуқуқлари ва бошқа демократик қадриятлар ҳақида билим олдим”, - дейди Манучеҳр.\nМарказий Осиё республикаларида АҚШ университетларида ўқишни истаган ёшлар жуда кўп. АҚШ Давлат департаментининг Таълим ва маданият алоқалари бюроси ходими Стивен Харт танловда номзод-талабанинг жинси, миллати, дини, ижтимоий ва иқтисодий аҳволи инобатга олинмаслигини айтади. “Шундай қилиб, танлов шартлари демократик тамойилларга асосланган”, - дейди Харт.\n“Бу - дастурнинг жуда муҳим қисмидир. Биз танловда қатнашмоқчи бўлганларнинг бари ижтимоий ва иқтисодий мақомидан қатъий назар, унда иштирок этиш имконига эга бўлишларини таъминлашга ҳаракат қиламиз. Бу демократик қадриятлардан бирини акс эттиради: сиз таниш-билишлару, ота-онангиз кимлигидан қатъий назар, етарли билим ва қобилиятга эга бўлсангиз, танловда ютиб чиқасиз”, - деб тушунтиради у.\nБироқ, ҳар бир вазиятда пора бериш ва таниш-билишдан фойдаланиш кераклигига одатланган марказий осиёлик ёшларнинг баъзилари танлов очиқ ва адолатли ўтказилишига ишонмайдилар. Тошкентлик журналист Юсуф - шундайлардан биридир. (ОВОЗ)\nЮсуфнинг таъкидлашича, у ўзининг ижтимоий аҳволи туфайли танловдан ўта олмаган. (ОВОЗ)\nДушанбеклик Манучеҳр Холов эса танловдан ҳеч кимга пора бермай ўтганини айтади.\n“Мен 1999 йилда тест синовларидан ўтаётганимда, порахўрлик ҳақида кўп эшитган эдим. Бир одам менга бир-икки минг доллар берсанг, имтиҳонсиз синовдан ўтасан, деган эди. Менда унча пул йўқ эди. Мен ўзим барча имтиҳонларни муваффақиятли топширдим ва АҚШда ўқиш имконини қўлга киритдим. Порахўрлик ва таниш-билиш ҳақидаги гаплар – ёлғон”, - дейди Манучеҳр.\nХўжандлик Муҳаррам Оқилова ҳам АҚШ университетида таҳсил олган. У танлов жараёнини адолатли, деб баҳолар экан, ажратиладиган ўринлар сони чекланган бўлгани туфайли, кўплар танловдан ўта олмайди ва бунинг сабабини пора бермаганликда, деб ўйлайди, дея фикр билдиради ва ўринлар сони кўпайтирилиши кераклигини таъкидлайди.\nТошкентлик Тўйчи Мелибоев ҳам АҚШ университетида ўқиб қайтган. Муҳаррамнинг фикрига қўшилар экан, у АҚШ билан алоқаларни чуқурлаштириш орқали экстремизмга қарши курашиш мумкин, деб фикр билдиради.\n“АҚШда ўқиётган талабалар тинчлик ва халқлар орасидаги дўстликни қадрлай бошлайдилар. Улар нима яхшию, нима ёмонлигини ажратишни ўрганадилар, экстремизм ҳақида тўла тасаввурга эга бўладилар, унинг жамиятга салбий таъсирини англаб етадилар”, - дейди тошкентлик Тўйчи Мелибоев.\nТўйчи каби, АҚШда таҳсил олганларнинг бари талабалар алмашуви дастурлари ҳам мусулмон давлатлари, ҳам АҚШ учун фойдали, дер эканлар, бундай дастурлар ёрдамида маданиятлараро алоқалар мустаҳкамланади, демак, жаҳонда тинчлик ўрнатилиши учун имкониятлар кўпаяди, деб фикр билдиришмоқда.


Покистондаги авиабазага ҳужум уюштирган жангариларнинг камида 13 нафари йўқ қилинди\n15:19 / 18.09.2015\nПокистоннинг Пешавор шаҳрида жойлашган авиабазага ҳужум уюштирган жангариларнинг йўқ қилинган аъзолари сони 13 нафарга етди, дея хабар бермоқда Ислом Республикаси армия матбуот хизмати раҳбари Асим Бажва.\nАввалроқ эса 8 жангари йўқ қилингани ҳақида хабар берилган эди.\n“Айни пайтда қуршовга олинган террористларнинг 13 нафари йўқ қилинди”, – деб ёзди у ўзининг Twitter`даги расмий саҳифасида.\nШу билан бир қаторда, 10 нафар ҳарбий хизматчи жароҳат олди, уларнинг икки нафари зобитлардир, дея қўшимча қилди генерал-майор. Жангарилар билан отишма чоғида икки ҳарбийнинг ҳалок бўлгани ҳам маълум қилинди.\nҲодиса жойида террористларни йўқ қилиш амалиёти давом эттирилмоқда.\nЭслатиб ўтамиз, жума, 18 сентябрь куни эрталаб номаълум шахслар Пешовар яқинидаги базага яқинлашиб, унга қарата ўт очган. DAWN нашри хабарига кўра, ҳужум учун жавобгарликни “Покистон Таҳрики Толибон” гуруҳи ўз зиммасига олди.


Sangzor.uz сайти бош муҳаррири томонидан ёш журналистларга медиа саводхонлик мавзусида тренинг ташкил этилди » Sangzor.uz - Жиззах янгиликлар портали\nSangzor.uz - биз сизга яқинмиз! » Breaking news » Sangzor.uz сайти бош муҳаррири томонидан ёш журналистларга медиа саводхонлик мавзусида тренинг ташкил этилди\nBreaking news / Жиззах янгиликлари / Таълим\nМедиа саводхонлик, мустақил фикрлаш кўникмаларини қандай ўрганиш мумкин?\nЖиззах шаҳридаги “Ёшлар инновацион маркази”да ташкил этилган “Ёш журналистлар мактаби” тингловчилари учун ташкил этилган тренингда бу ҳақда сўз борди. Sangzor.uz сайти бош муҳаррири Ҳакимжон Фозилов томонидан ўтказилган тренинг “Биз нима учун медиасаводхон бўлишимиз керак?” мавзусида ўтказилди.\nМедиа саводхонлик - бу ҳар қандай шахс турли хил оммавий ахборот воситаларининг материалларига танқидий назарда қараш, таҳлил қилиш, тўғри баҳолаш ва ҳар-хил тарғиботни рекламадан ажрата олиш учун керак бўлган билим ва кўникмалар тўплами ҳисобланади.\nКўпчилик медиасаводхонлик соҳаси фақат журналистикага оид, деб ишонишади, аммо бугунги кунда бу блогер, журналист ёки шунчаки маълумот истеъмолчиси бўлишидан қатъи назар, ҳар қандай одам дуч келадиган тушунча. Агар илгари асосий масала ўқиш ва ёзиш қобилияти бўлган бўлса, бугунги кунда медиасаводхонлик ҳам асосий кўникма ҳисобланади.\nШу боисдан бўлажак ёш журналистларга медиа саводхонлик, фейк, фактчекинг мавзулари бўйича тушунчалар бериб ўтилди. Иштирокчилар томонидан жамиятга зарар етказмайдиган йўналишлар бўйича фейк хабарлар яратиш йўналиши бўйича “ақлий ҳужум” машқи ўтказилди.


07:50 / 11.09.2015\nШу тариқа, 8 ой натижаларига кўра Mercedes автобозорнинг люкс сегментидаги савдолар бўйича 2-ўринга кўтарилиб олди ва фақатгина 1,21 млн машина сотган BMW’дан ортда қолмоқда. Йиллик савдолар ҳажми бўйича Mercedes охирги марта Audi’дан 2010 йилда ўзиб кетган эди.\nЭкспертларнинг фикрича, Mercedes ўз савдоларини биринчи навбатда С-синфидаги седан ва йўнтанламаслар ҳисобига ошира олди. Шунингдек, бу муваффақиятга Хитой бозоридаги юқори кўрсаткичлар ҳам ёрдам берди. Mercedes’нинг бу бозордаги савдолари Audi ва ВWM’дан фарқли ўлароқ, йил бошидан ошди.


ЯРИМ ТУНДА ОТГАН (Т)ОНГ МАНЗАРАЛАРИ « Ўзбекистон Халқ Ҳаракати\n12 December 2020 - 16:01\n1980 йиллар бошида раҳматли отам Мадамин Бек билан шоир Омон Матжоннинг уйида меҳмонда бўлганимизда, у ерга биз каби меҳмон бўлиб келган кишилардан бири Муҳаммад Солиҳ ҳақида:”Солиҳ замонамиздан анча олдинга ўтиб кетган, биз ҳозир уни тушунмаймиз, аммо кейинроқ унинг замони келади ва одамлар уни тушуна бошлайди”, деган эди.\nЎзи бир завод директори бўлган, аммо шеърга ва шеър ёзишга иштиёқманд бу одамнинг гапи мени ҳайратга солганди ўшанда, чунки, мен учун Муҳаммад Солиҳнинг шеърлари шу пайтгача мен ўқиган шоирларнинг шеърлари орасидаги энг тиниқ шеърлар эди.Аммо йиллар ўтиб, бу одамнинг гапида жон борлигига амин бўлдим. “Тушуниш” деганда бу одам онгли ёки “онгсиз” равишда Муҳаммад Солиҳнинг шеърларидаги услуб хусусиятлари ва ёки ўзбек шеъриятига у олиб кирган янгича ташбиҳ шаклларинигина эмас, балки, мутлақо янги бир маънавий поғонани, юксакликни ҳам назарда тутганини англадим.\nҲақиқатан ҳам, қарийб 30 йилдан бери Муҳаммад Солиҳ шеърларининг унинг Ватанида таъқиқланиб келаётганини фақат шоирнинг сиёсий фаолияти билан изоҳлаш – масалага жўн ёндошув бўлар эди. Бугун шоирнинг шеърларига қўйилган узун замонли бу таъқиқ фақат сиёсий эмас, балки, маънавий бир илдизга ҳам эга эканлигини англаш қийин эмас.\nОмманинг маънавий эҳтиёжи бозор лапарчилари савиясида бўлган; ожизларни, адолатни топтаб, мансаб курсисига тирмашиш доктринаси ва ҳирсга, бойлик орттиришга йўналтирилган ҳайвоний истак мутлоқ устувор бўлган бир жамиятда Муҳаммад Солиҳнинг шеърларига эҳтиёж бўлмаслиги табиий ҳол эмасми?Шоир шеърларини “сиёсий сабабларга кўра” таъқиқлаган ўғрилар ҳокимиятининг ўзи шу жамият маънавияти маҳсули эмасми?\nОлдинги диктатор И.Каримов ўлганида “қалбимнинг қуёши сўнди” дея ёқа йиртиб йиғлаганлар ва бугунги кунда бу қотилнинг издошига мадҳиялар тўқиётган ва ҳамду-санолар айтаётган қофиябозлар “асарлари” жамиятнинг асосий емишига айланган минтақада М.Солиҳнинг шеърларининг таъқиқланишидан ва унинг бундай жамиятда севилмаслигидан ҳам мантиқлироқ нарса борми?\nЎзбек адабиёти учун қилган улкан меҳнатларига қарамай, на советлар пайтида ва на ундан кейинги мустақиллик йиллари давомида биронта мукофот ва ёки титул олмаган, мукофот олиш у ёқда турсин, Ўзбекистон мустақиллигининг илк йиллариданоқ шеърлари таъқиқ остига олинган Муҳаммад Солиҳ ҳануз ўзбек жамиятига келажакдан келган бир ўзга сайёралик каби бегоналигича қолмоқда.Бу унинг энг табиий ижтимоий мақомидир. Умрининг деярли ярми қувғинда кечганига карамай, унинг “менга шундай бир такдир ёзгани учун Аллоҳга тинмай шукр қиламан” деган эътирофи заъмирида ҳам шу гизли ҳикмат ётади.\nАслида, М.Солих тарафидан олинган бу “бегоналик” советлар давридаёқ яққол кўзга ташланган эди.Ёзувчи Нуруллох Мухамамд Рауфхон билан сухбатда Муҳаммад Солиҳ Совет даврида ёзган мақола ва ёки насрий асарларида совет атрибутикаси ва ёки тимсолларини тарғиб қилмаган нодир шахсиятлардан бири эканлиги айтилди ва бу ҳам бир ҳақиқатдир.Совет режими ва ундан кейин келган посткоммунистик режим шоирни “ҳазм” қилолмаслиги ҳақда шоирнинг ўзи шундай башорат қилган эди:\n“…Ҳамма ухлар. Ухлайди барча.\nЁлғиз қолдинг дарча ёнида-\nЁлғиз ҳазм бўлмаган парча\nУлкан қушнинг жиғилдонида.\nЯъний, ҳамма ухлаётган учоқда бир киши уйғоқ, уйғоқлиги учун ҳам ҳазм қилинмаган (тирик), ассимиляцияга учрамаган бир фард (шахс) ўтирибди учоқда.Айни тимсол М.Солиҳнинг “Ҳали пайдо бўлмади жануб” шеърида ҳам бўй кўрсатади;\n“Ҳали пайдо бўлмади жануб,\nҲали ухлаб ётар кунчиқар.\nМенинг тонгим отди ўртаниб,\nЯрим тунда отиб жунжиқар.\nУйғондингми илож йўқ ҳайхот,\nБирдан кўзлар уйқудан тонса.\nЭнди қўлларингни сен уйғот,\nҚулоғингни уйғот, – сен тонгсан…”\nБу шеърда ҳам “Ҳаммадан Олдин” уйғониб, ярим кечада отган тонгга айланган бир Шахс тимсоли акс эттирилган.\nФақат бир марта, “Гулистон” журналининг 1976 йилги сонларидан бирида М.Солиҳнинг совет таъсиридан “стерил” тозалигига қарши бир мудоҳала қилинди: журналнинг ўша пайтдаги муҳаррири Асқад Мухтор М.Солиҳнинг “НАМОЙИШДА” номли шеъри якунида, шоирдан изн сўрамай, “Ленин” деган сўзни тиркаб қўйди. Чунки, совет анъанасига кўра, намойишлар ҳеч қачон Ленинсиз, социалистик инқилобнинг бу йўлбошчиси сиймосисиз тасаввур қилина олмас эди.\nЕлкансиз кемадай мен каловланиб,\nОдамлар ичида бораман.\nТурфа кўйликларда товланиб\nНамойишга оқар оломон.\nҚуёш теккач, турфа ранг сачраб\nМенннг кўзларимга юқади.\nСўнг чеҳра, башара ва юзлар ичра\nСенинг сиймонг сузиб чиқади.\nАлбатта, шоир муҳаррирнинг бундай “ташаббус”идан қаттиқ ранжиди ва унга кескин шаклда ўз норозилигини билдирди.\nОЗОД ҚУШНИНГ “ЭРКАТОЙ”ЛИГИ\nШоирнинг совет режимига мутлако ёт, бегoналиги хакида гапирар эканмиз, айни пайтда, шуниси қизиқ-ки, ўзининг мақолаларидан бирида Муҳаммад Солиҳ ўз шахсига нисбатан “cовет эркатойи” деган жумлани ишлатганини кўрамиз. Табиий-ки, бутун руҳияти аксилсовет бўлган бир ижодкорнинг ўзига нисбатан бундай сифатни бериши заъмирида ётган аччиқ киноя ва ҳатто заҳархандани кўрмаслик мумкин эмас.\n“Совет эркатойи” жумласи аслида, унинг совет режими цензурасининг бутун ”ҳушёрлиги” ва босқиларига қарамай, шеърларида доим ўз дунёқарашини ифода этаолганигa ишора эди. Бу хусусни шоир ўз шеърида шундай ифода қилади:\nАёллар юзидан буюк инқилоб\nСидириб ташлаган паранжиларни,\nАфу этинг, ўзимча ишлатдим шу тоб –\nЮпун сўзларимга кийдирдим барин.\n«Шеъринг мавҳум», дея қилмангиз пичинг,\nШеър нозик паранжи ичида яшар –\nУни ҳам сидириб ташламоқ учун\nБалки лозим бўлар яна бир Ҳашар.\nЯъний, бу эркатойлик озод бир қушнинг эркатойлиги эди. Калтабин цензуранинг “қуш тили”ни англамаслиги бу эркинлик гарови эди. Совет Режими ҳали эркин қуш билан ўз манфаатларининг кесишаётганидан хабари йўқ эди. Шоир эса, аллақачон Таъқиқ дарвозасида тешик очган эди:\nЮмган бўлдим ёлғондан кўзимни,\nУйқу дори солдим шуур оғзига.\nВа секин етаклаб бордим ўзимни\nТаъқиқнинг нақшинкор дарвозасига.\nҚўлим дарвозага қўйганим замон,\nЁқамдан ушлади ногаҳон ҳайрат:\nУнга тaшдан тамба урилган экан\nДевнинг ҳассасидай баҳайбат!\nДарвоза ортида эса менингдек,\nКимдир нафас олар, кимлигин билмам…-\nНаҳот, тамбаланган,–дея қотдим тек,-\nБу шўрлик дарвоза у ёғидан ҳам?!\nЯна шуни таъкидлаш лозим-ки, шоирнинг бундай “эркатой”лиги ўз асарлари учун совет давлатидан қўш-қўш медаль ва орденлар олаётган “қаҳрамон” совет ёзувчиларнинг эркатойлигига диаметрал тескари моҳиятдаги эркатойлик эди. Бу эркатойларнинг биринчиси Руҳ, иккинчиси Режим эркатойлари эди.\nВа бу “эркатойлик”нинг яна бир муҳим жиҳати шунда эди-ки, унда советларнинг нишондор эркатойларида кўзга ташланган, қул зеҳниятига хос мутелик, яъний, Масъулиятсизлик эмас, балки, озод бир инсонга, буюк бир истеъдодга хос бўлган улкан бир Масъулият зоҳир эди. Бу – Санъат, Сўз, Маънавият, Халқ ва Ҳақ олдидаги масъулият эди.\nШЕЪРНИНГ ТАРЖИМАИ ҲОЛИ\nШеърнинг ўз таржимаи ҳоли бор, бу таржимаи ҳол шу шеър муаллифининг таржимаи ҳолидан анча каттароқдир. Чунки, шеър ёзилиб, нашр қилинганидан сўнг, у, шу шеърни ўқиган ва севган бутун бошли бир халқнинг таржимаи ҳолига айланади – яъний, халқ бу шеърни ЯШАЙДИ – шеър бевосита ва билвосита қайсидир маънода миллионларнинг ҳаёт тарзига дўнади. Бундай миқёсдаги шеърни ўзгартириш ҳуқуқи, руҳоний ҳуқуқ, менимча, хатто муаллифнинг ўзига ҳам берилмаган…\nМуҳаммад Солиҳнинг ўз шеърларидан бирини,”У бирдан ўзини бахтиёр сезди” шеърини бир фото суратга мослаб ўзгартирганини кўрганимда бошимдан шундай фикрлар кечди ва айни пайтда шоирнинг “Шаффоф уй” шеърида ифода қилинган – муайян бир юксакликдаги шахснинг ҳеч қачон ўз шахсий ҳаёти бўлмаслиги, у муҳaққақ равишда доим эл кўзи ўнгида қолишга махкумлиги ҳақдаги образни эсладим.\nМуҳокамамиз мавзуи бўлган шеърнинг асл матни қуйидагидай эди::\nУ БИРДАН ЎЗИНИ БАХТИЁР СЕЗДИ\nУ бирдан ўзини бахтиёр сезди –\nЮраги капалак сингари енгил.\nУнинг ҳазил қилгиси келди,\nАлдагиси келди унинг кимнидир.\nЧўнтагига ноннинг ушоғин солиб,\nХиёбонга борди. У ерда\nДайди кабутарга нон бераётиб,\nСекин шивирлади: «Мен – бойваччаман!»\nБу шеър 1970 йилларда ўзбек шеъриятида чоп этилган энг танилган шеърлардан биридир. Шеър шуниси билан фавқулодда ва янги эди-ки, бу шеърнинг на шаклида, на унда ифода қилинган кайфиятда, на “фабула”да ўша пайтда ўзбек совет шеъриятида удум бўлган шеърий “поза”ни – муаллиф зиммасига юкланган “ижтимоий-сиёсий юк” оғирлиги ва жиддиятидан чимирилган қошларни (шоирда ёки шеърда ) топиш мумкин эди.Худди матнда айтилгани каби “капалак енгиллиги” бор эди бу шеърда.\nБу – занжирдан мосуво руҳнинг ҳафифлиги эди.Энди бу шеърни шеър ёзилганидан роппа-роса 40 йил ўтганидан сўнг “Фейсбук”да шоир бизга такдим этган янги бир шакл ва заминда, янги персонажлар иштирокида кўринг: каптар ўрнида – оққуш, ҳиёбон ўрнида – кўл, кўл бўйида эса, оққушга дон бераётиб, “Мен бойваччаман”, деётган шоир.\nШеърнинг бу кўринишида йўқотилган нарсалар: мағрур оққушда – каптар ҳокисорлиги, муҳташам кўлда – хиёбон маъюслиги, кўл бўйида ўтирган шоир тасвирида эса, аввалги матнда шаҳар ҳиёбонида ёлғиз кезиб юрган шоир образида мавжуд булган Фақирлик ифодаси йўқ.\nУмид қиламиз-ки, шоир кейинроқ шеър устидан (ва айтиш мумкин-ки, шоирнинг кўплаб мухлислари туйғулари устидан ҳам) расмга мослаб ўтказилган бу “эксперимент”дан воз кечиб, уни эски ҳолида қолдирган, негаки, бу матн кейинроқ интернетда кўзга ташланмади.\nИжоди халқ манавиятининг бир қисмига айлангани туфайли ўз ижодига “тузатишлар” киритиш ҳуқуқидан маҳрум бўлиш, менимча, ижодкор орзу қилиши мумкин бўлган энг катта мукофотлардан биридир.\nШОИР ВА УНИНГ СЎЗИ\nМуҳаммад Солиҳ асарлари ўзининг бутун максимализми, романтизми билан ва ҳукмрон совет воқелигига мутлoқ бегона бўлганига карамай, совет даври ўзбек адабиётида шу пайтгача ёзилган энг реалистик, ҳаётий асарлардан бўлди.Унинг ҳар қандай ижтимоий буюртма, “сиёсий юк”дан, яъний, носамимийликдан ҳоли шеърлари ўзбек шеъриятига узоқ йиллардан бери унут бўлган табиийликни, Тирикликни қайтарди. Ўзбек китобхонини воқеликка, совет режими суъний равишда бунёд этган совет воқелигига эмас, балки, умумбашарий воқеликка қайтарди.\nМуҳаммад Солиҳ шахси мисолида жамиятда шу пайтгача “шоирнинг ҳаёти ўз йўлига, унинг ёзганлари ўз йўлига” қабилидаги ҳеч қаерда эълон қилинмаган, аммо ҳамма томонидан жимгина қабул қилинган тушунчага қарши бир муқобил, бир алтеранатив пайдо бўлди: жамиятдаги янги шоир образи энди илгаригидай савдойи, тарки дунё қилган дарвиш, сўзининг ўзига алоқаси йўқ бир банги илҳом бандаси эмас, балки, ўз сўзининг орқасида турган ва унинг масъулиятини ўз зиммасига олган бир реалист, аммо айни пайтда собит бир идеалист сифатида намоён бўлди.Яъний, жамият Муҳаммад Солиҳ ижоди ўрнагида фавқулодда бир маънавий мақом, чин маънодаги Сўз Масъулияти мақоми билан юзма-юз келди.\nЎзбек жамиятида янгича маънавий категориялар билан майдонга чиққан шоир ўз зиммасига олган Сўз масъулиятини қуйидаги сатрларда ифодлайди:\nГоҳо қувонч кирар юракка:\nМенда ахир имкон бор ҳали\n«Шеър – севги» деб алдамасликка\nОзодликни севган инсонни!\nБисотимда имкон бор, ахир –\nҚаламни синдириш имкони!\nЁзар экан, ҳаётидаги энг сўнгги сўзини айтаётгандай ёзиш, айтадиган сўзи қолмаганида эса, сўзни тўқишдан, ўзини ҳам, ўқувчини хам алдашдан тийилиш, яъний, қаламни синдириш имкони борлиги шоирга улкан руҳий кўтаринкилик, илҳом ва некбинлик бахш этади.\nБу максимализм, бу руҳий ҳолат унинг кундалик ҳаётида ҳам айнан шу тарзда рўй кўрсатди.\nСовет даврида ва умуман, аксарият даврларда Сўз ва Ҳаёт ўртасидаги фарк Ҳаёт ва Мамот ўртасидаги фарқдай катта бўлган. Ҳамма ҳам гапирганидай яшаб, яшаганидай гапира олмаган.Муҳаммад Солиҳнинг Сўзи ва унинг Ҳаёти ўртасида тафовут бўлмаганини кўрсатувчи шундай бир ибратли воқеа ҳақда шоирнинг дўстлари менга гапириб берган эди. Муҳаммад Солиҳ ўз ишлари билан Москвага бориб, у ердаги меҳмонхонaлардан бирида турган пайтида у ердаги ошхонада хизмат қилувчи бир ошпаз йигит билан бошқа бир одам ўртасида жанжал чиқади ва асли касби қассоб бўлган бу йигит жанжаллашган одамнинг бўйнига улкан бир қассоб пичоғини тираб, уни гаровга олади. Воқеа бўлаётган жой – меҳмонхона коридорига тумонот одам тўпланиб, ҳеч ким кўзи қонга тўлган бу одамнинг ёнига бориб, гаровга олинган одамни қутқаришга журъат қилолмай турган пайтда, ўз хонасида шеър ёзиб ўтирган Муҳаммад Солиҳ меҳмонхона коридоридан келаётган шовқин-суронни эшитиб, коридорга чиқади ва юқорида баён этганимиз мудҳиш саҳнани кўради. Меҳмонхона коридорига гиламлар тўшалгани учун шоир оёғига шиппагини кийишга ҳам ҳафсала қилмай, оёқ яланг ҳолда ҳаёт-мамот ўйини кетаётган жойга қараб юради. Одам ўлдиришга тайёр турган қассоб қўлидаги пичоқни гаровга олинган одамнинг бўйнига тиқиб юбормаслиги учун шоир жуда сокин ва эҳтиёткор ҳаракат қилиб, унга якинлаша бошлайди ва ўртада бир ярим метрча қолганида бирдан қассобга ташланади ва унинг чаккасига калла уриб, уни ерга қулатади ва ҳушидан кетган қассобнинг қўлидаги пичоқни олиб, гаровга олинган одамни қутқаради…\nШоир ўз ҳаётини таҳлика остига қўйиб, бошқа бир одамнинг ҳаётини қутқариш сингари бир кахрамонлик қилишдан бор-йўғи бир неча дақиқа олдин энг нозик туйғуларга тўла шеърий сатрлар битиб ўтиргани – шоирнинг Шеъри ва унинг Ҳаёти ўртасида ҳеч қандай масофа йўқлигини намоён қилади.Бу драматик воқеа шоирнинг илк шеърларидан бирини эсимизга солади:\nБИР БОР ЭКАН, БИР ЙЎҚ ЭКАН\nБир бор экан, бир йўқ экан,\nҚадим замонларнинг бирида\nБаҳодир ўтган экан…\nҚора ўрмонларнинг бағрида\nАрслон яшар экан баҳайбат…Буви!\nНега, баҳодирлар ҳаммаси\nФақат қадим замонларда ўтаверади?\nАрслон-чи қани, ўша арслон, Бувижон?\nНега, у ярим тунда, ғафлатда ётган\nМени уйғотмайди Наъра тортмайди?!\nЯъний, шоир қаҳрамонлар факат эртаклардагина бўлишига ҳеч рози бўлмаган, Сўз ва унинг амалдаги ижоботи шоир маънавий дунёси учун доим муҳим бир жиҳат бўлган.Шоирнинг “Оқ кўйлаклар” шеърий тўпламида чоп этилган қуйидаги шеърда хам шоир Сўзи ва унинг Ҳаёти мустаҳкам бир боғ-ла боғланганини кўрамиз:\n«…Қоғоздан мен қўрқиб ўсдим.\nШу боис, тунларим бефайз.\nСен-чи, қўрқмайсанми, дўстим\nТунда, қоғоз билан юзма-юз?\nКўз ёшингга ботириб қалам,\nҚўрқинчли эмасми бўзламоқ,\nОқ қоғознинг юзига қараб\nФақат ҳақиқатни сўзламоқ?\nҚўрқинчли эмасми, чироқ атрофида\nБадбашара сўзларнинг рақси,\nҚоғоз – кўзгу, титрамайсанми\nУнда пайдо бўлса ўз аксинг?\nЎлаётган одам лабига\nКўзгу тутган киши каби, ваҳм\nБосмайдими, кўзгуни тутсанг\nҲақиқатнинг лабига сен ҳам?..\nНиҳоят ким дардингдан кулса\nВа сени бу қоғоздан,Сўздан –\nҚўрқинчингдан айирмоқ бўлса,\nҚўрқинчли эмасми сенга?…»\nДАВРНИ ИККИГА БЎЛГАН ЖАҲД\n(”Ўзбек адабиёти Муҳаммад Солиҳсиз ўзбек адабиёти бўлолмаслигини билганлари ҳолда Ўзбекистонда Муҳаммад Солиҳ ҳақда лом-мим дейишмайди”. Рауф Парфи.”Озодлик” радиоси)\nЎзбек адабиёти 1970 йил ўрталаридан то 1990 йилгача бўлган қисқа бир муддат ичида олдинга қараб жуда улкан бир одим ташлади ва ҳеч шубҳасиз, ўзбек адабиётининг бу илгарилашидаги марказий роль Муҳаммад Солиҳга оид эди. Муҳаммад Солиҳ адабиёт майдонига кириб келганида “классик”ликни иддао қилган кекса коммунист ёзувчилар “Бу бола бизнинг адабиётимизни йўқ қилмоқчи” дея аюҳаннос солдилар. Муҳаммад Солиҳ эса, уларгa: “Қўрқманг, мен сизнинг адабиётингизни йўқ қилолмайман” деб жавоб берди. Чунки, зотан, уларнинг коммунистик, сохта адабиёти йўқликка маҳкум бўлган адабиёт эди.\nМуҳаммад Солиҳнинг шеърлари ўша давр учун шу қадар янги эди-ки, ҳатто унинг тенгдоши ва дўсти бўлган шоирлардан баъзилари “булар шеър эмас”, дейишгача боришди. Аммо орадан бир неча йил ўтгач, ўзлари инкор қилган бу асарларнинг шеър эканлигига, шеър бўлганда ҳам ўзлари илгари ҳеч тасаввур қилолмаган юксакликдаги шеър намуналари эканлиигини тан олишди.\nМуҳаммад Солиҳ шеърларининг ўша давр учун нақадар янги, фавқулодда асарлар бўлганига доир яна бир вокеани эслайман. !980 йил бошларида, Москвадаги Адабиёт институтида ўқиб юрган кезларимда институтга ўша ерда ҳарбий хизматни ўтаб, уйига, Ўзбекистонга қайтаётган бир аскар бола келди. У ўзининг шеър ёзишга қизиқишини ва Муҳаммад Солиҳ шеърларини севишини айтиб қолди, шунда мен унга Муҳаммад Солиҳнинг яқиндагина нашрдан чиққан “Оқ кўйлаклар” китобини кўрсатдим. У китобни қўлимдан олиб, ярим соатча китобга муккасидан кетиб ўқиди ва кейин бирдан ўрнидан сакраб туриб, кўзларида ваҳший бир ҳаяжон билан: “Мана шу шеърларни ёзган одам бизнинг замонамизда яшаяптими, а? Шу одам биз билан бир ҳаводан нафас олаяпими, а?”, дея узундан-узун хитоблар қилди, ваъз ўқиди. Бу киши ҳозир Ўзбекистонда танилган шоирлардан бири.\nБугунги китобхон ўзбек шеъриятининг ва умуман, ўзбек адабий-фалсафий тафаккурининг бугунги савиясини худди шундай бўлиши керакдай, бу бир нормал, кундалик адабий жараён самараси сингари қабул қилади ва бунда бир ҳайратланарли нарса кўрмайди.\nАслида эса, 1970 йиллар ўрталаридан бошланган 20 йиллик давр ичида ўзбек адабиётида мислсиз бир юксалиш юз берди, хусусан, Муҳаммад Солиҳ шахси ва унинг ижоди намунасида ўзбек китобхони ва халқ кучли бир руҳий сафарбарликка, яъний, Жаҳдга гувоҳ бўлди.\nИшонаман-ки, келгусида 20 аср ўзбек адабиётини ўрганувчи закий тадқиқотчилар бу давр адабиётини иккига бўладилар: биринчиси, Муҳаммад Солиҳ адабиётга кириб келгунча бўлган давр ва иккинчиси – у адабиётга кириб, ўз фаолиятини бошлагандан кейинги давр. Албатта, баъзиларга бу фикр жуда иддаоли эшитилиши мумкин аммо адабиётни чуқур англаган ва унинг тараққий этиш қонуниятларини билган олимлар буни инкор этолмайдилар.


Неврологик касалликлар (мия қон томир касалликлари) - Parstoday\nСаломатлик журнали (51)\nиюн 11, 2022 20:22 Asia/Tashkent\n“Саломатлик журнали” дастурида сиз азизларни турли касалликлар ҳамда уларнинг олдини олиш ва даволаш усуллари, шунингдек, овқатланиш, жисмоний машқлар, соғлом турмуш тарзи ва ҳоказолар орқали саломатликка эришиш йўллари билан таништиришга ҳаракат қиламиз. Шуни таъкидлаш керакки, ушбу дастурда тақдим этилган маълумотлар сизнинг яқинларингизнинг хабардорлигини яратиш ва оширишдир ва ҳеч қандай ҳолатда мутахассис шифокорнинг ташхиси ва муолажасининг ўрнини босолмайди.\nМия ва нервлар инсон танасининг энг сезгир қисмларидир. Тананинг бу икки муҳим органи тананинг бошқа органларига ҳам таъсир қиладиган баъзи касалликлардан азият чекади. Нейробиологларнинг фикрича, миянинг кўплаб ички касалликлари ҳам одамларнинг руҳий ҳолатига таъсир қилади. Дастурнинг турли қисмларида ушбу касалликларнинг кўплиги ва хилма-хиллиги туфайли биз сизни ушбу касалликларнинг энг муҳимлари ва уларнинг сабаблари, асоратлари ва даволаш усуллари билан таништиришга ҳаракат қиламиз.\nИнсон мияси инсон асаб тизимининг бошқарув марказидир. Мия тананинг сезги органларидан кирувчи хабарларни олади ва мушакларга чиқувчи хабарларни юборади. Инсон миясининг асосий тузилиши бошқа сутемизувчиларникига ўхшайди, аммо одамларда мия ҳажмининг умумий тана ҳажмига нисбати барча сутемизувчиларга қараганда каттароқдир. Асаб тизими - бу мия, орқа мия, сезги тизими ва бу органларни тананинг бошқа қисмлари билан боғлайдиган барча нервлар. Бу органлар биргаликда танани назорат қилиш ва унинг турли ҳудудлари ўртасида алоқа қилиш учун жавобгардир.\n"Мия қон томирлари касаллиги" - бу бутун дунё бўйлаб энг кенг тарқалган ўлим касалликларидан бири бўлган ва инсулт, мияга қон кетиши ва бошқа асоратларнинг юқори кўрсаткичларига олиб келадиган мия қон томирлари билан боғлиқ муаммолар. Мия қон томирлари касалликлари турли йўллар билан юзага келиши мумкин, улардан энг кенг тарқалгани атеросклероз ёки мия қон томирларининг стенози бўлиб, мияга қон оқими чекланган ёки бутунлай тўхтаб, инсулт ва вақтинчалик ишемик хуружларга олиб келади.Вақт ўтиши билан бу когнитив бузилиш ва демансга сабаб бўлиши мумкин. Мия тромбози, мия эмболияси, мия қон кетиши ва мия аневризмаси сереброваскуляр касалликларнинг энг кенг тарқалган турларидир.\nМия қон томирлари\n"Мия тромбози" - мия томирларида ҳосил бўлган қон қуйқаси ёки бляшка. "Мия эмболияси" да мияга қон оқими танадан мияга ўтадиган пıҳтı ёки ҳаво пуфакчаси билан тўсқинлик қилади. "Мияга қон кетиши" миядаги қон томирининг ёрилишидан қон кетиш деб ҳам аталади. Яна бир сереброваскуляр касаллик - "мия аневризмаси". Бу касалликда артериялар деворидаги заиф қисмлар жуда юпқа деворга эга бўртиб кўринишида ташқарига чиқади, бу осон ёрилиб, мия қон кетишига олиб келади.\nМия қон томирлари касаллиги кексаларда ёки диабет, чекиш, юқори қон босими ва ишемик юрак касаллиги бўлган одамларда кўпроқ учрайди (1). Сереброваскуляр касалликнинг белгилари ва аломатлари қон кетиш жойининг жойлашишига, мияда тромбоз ёки эмболияга, шикастланишнинг оғирлигига ва шикастланган тўқималарнинг миқдорига боғлиқ. Қон кетиш ва ишемик мия лезёнларининг умумий белгилари ва аломатларига ҳемиплежи ва ҳемипарез каби ҳаракат бузилишлари киради (2). Сереброваскуляр касаллик хуружининг бошида беморда заифлик пайдо бўлиши мумкин, сўнгра мушакларнинг оҳангини ва спастиситесини оширади. Бемор оғзини очиш ёки йўталиш қобилиятини ҳам йўқотиши мумкин.\nБеморда дисфагия ёки овқатни ютишда қийинчилик, афазия ёки фикрларни ифода этишда қийинчилик, дизартрия ёки дудуқланиш ёки гапириш ва апракция ёки режалаштириш ёки тайинланган вазифаларни бажаришда қийинчиликлар ҳам пайдо бўлиши мумкин. Қусиш, соқчилик, иситма ва онгни тўлиқ йўқотишга олиб келадиган тартибсизлик, қийин ёки тартибсиз нафас олиш, апнеа ёки нафас қисилиши, сийдик ва нажасни ушлаб турмаслик қон томир инсултнинг бошқа белгиларидир.\nГеморрагик инсулт билан боғлиқ белгилар ва аломатлар орасида юқори тезликда пайдо бўладиган кучли бош оғриғи, бўйиннинг қуруқлиги ёки қаттиқлиги ва ҳемиплазия, шунингдек, юқорида айтиб ўтилган бошқа аломатлар киради. Гематома ёки қон қуйқасининг ҳажми ортиши билан беморнинг неврологик белгилари кучаяди ва охир-оқибат бутунлай онгни йўқотишга олиб келади. Қон томирлари - бу жуда муҳим аломат ва фавқулодда ҳолат. Агар сиз ўзингиз ёки атрофингиздаги одамларда ушбу аломатлардан бирини сезсангиз, дарҳол тез ёрдам чақиринг.\nМия қон томирларининг стенози, бошқа мия касаллиги - бу асорат бўлиб, мия томирларида холестерин миқдори юқори бўлиб, мияда бу артерияларнинг яллиғланиши қон томир ичида қалин, мумсимон бляшка пайдо бўлишига олиб келади ва Мияни блокировка қилувчи қон оқимига олиб келади. Натижада, бемор учун ишемик инсулт ёки вақтинчалик ишемик ҳужум ёки жиннилик пайдо бўлади. Баъзи дори-дармонлар ва шароитлар, масалан, уйқу артерияларининг ёрилиши ёки уйқу артериясининг шиллиқ қаватининг ёрилиши, ишемик инсулт хавфини ошириши мумкин, айниқса 40 ёшгача бўлган одамларда қон ивиши ёки бляшка бўлиши шарт эмас. Асос сифатида, қон томирлари пайдо бўлишидан олдин сереброваскуляр касалликни осонгина аниқлаш мумкин эмас. Бироқ, бу касаллик учун баъзи хавф омиллари орасида юқори қон босими, чекиш, семизлик, ишемик юрак касаллиги, назорациз диабет, юқори қон босими ва юқори холестерин мавжуд.\nВазиятни ташхислаш учун шифокорингиз ғайритабиий товушларни аниқлаш учун бўйин атрофида оқаётган қоннинг овозини тинглаш учун тиббий эшитиш воситасидан фойдаланиши мумкин. Аммо сереброваскуляр касалликнинг оғир ҳолатларида бу жуда кенг тарқалган эмас. Шунинг учун шифокор кўриш ёки кўриш соҳасидаги ўзгаришлар, ғайритабиий рефлекслар, ғайритабиий кўз ҳаракатлари, мушаклар кучсизлиги, сезувчанлик қобилиятининг пасайиши ва бошқа ўзгаришлар каби неврологик, восита ва ҳиссий бузилишларни кўриб чиқиши мумкин.\nСереброваскуляр касалликларни ташхислаш учун мия ангиографияси, вертебрал ангиография ёки каротид артерия ангиографияси ҳам қўлланилиши мумкин. Ушбу тестлар давомида томирларнинг ҳажми ва шаклини кўриш ва мумкин бўлган қон доғларини аниқлаш учун томирларга махсус бўёқ юборилади. КТ, МРИ, ЭКГ ёки электрокардиограмма (ЭКГ) касалликни аниқлашнинг бошқа усулларидир.\nСереброваскуляр стеноз учун дори-дармонлар, жарроҳлик ва бошқалар каби турли хил даволаш усуллари қўлланилади, биз қуйида тингловчиларингизни қисқача таништирамиз.\nСереброваскуляр касалликларда қон қуйқаларини парчалаш, қон тромбоцитларини инҳибе қилиш ва қон холестеринини камайтириш учун дори-дармонлар кўпроқ қўлланилади. Агар мутахассис томонидан ташхис қўйилган бўлса, жарроҳлик учун бляшка олиб ташлаш, мияни ангиопластика ва стентлаш қўлланилади.\nКаротид бляшка олиб ташлаш ёки эндартеректомия - бу уйқу артерияси деворида кесма қилинган ва бу артерия ичида ҳосил бўлган бляшка нормал қон оқимини тиклаш учун чиқариладиган операция. Кейин артерия кесмаси тикув ёки грефт ёрдамида тикланади.\nКаротид бляшка ёки эндартеректомия\nМия ангиопластикасида ва стентлашда шарсимон катетер уйқу артериясига киритилади, сўнгра артерияни тўсиб қўювчи пластинкани йўқ қилиш ва артерия йўлини очиш учун шар артерия ичига ўтказилади. Блокланган артерияларга қон оқимини ошириш учун уйқу артериясига стент деб аталадиган жуда нозик металл тўр киритилади. Дарҳақиқат, стент ангиопластика билан очилган томирларнинг яна ёпилишининг олдини олади. Шуни таъкидлаш керакки, мия қон кетиши, агар керак бўлса, мияга қон кетишининг босимини камайтириш учун махсус операцияни бажариш учун нейрохирург томонидан баҳоланиши керак.\nСереброваскуляр касалликларнинг олдини олишнинг энг яхши усули чекишни тўхтатиш, мунтазам равишда жисмоний машқлар қилиш ва жисмоний машқлар қилиш, кам ёғли, соғлом овқатланиш, соғлом вазнни сақлаш, қон босимини назорат қилиш ва қонда холестерин миқдорини диетага риоя қилиш ва керак бўлганда дори воситаларидан фойдаланишдир. Нотўғри юрак уриши бўлган одамлар, агар керак бўлса, қон томирларининг олдини олиш учун шифокордан қонни суюлтирувчи воситани буюришини сўрашлари керак.\nҚўллаб-қувватлаганингиз учун раҳмат. Саломатлик журналингизни кейинги сонигача Аллоҳга топширамиз.\n1. Юрак ишемияси - юрак етишмовчилигининг бир тури бўлиб, юрак мушагининг қисмларини қон билан таъминлаш коронар артерияларнинг торайиши туфайли камаяди. Ишемик юрак касаллигининг асоратлари орасида доимий ва беқарор ангина ва миёкард инфаркти киради.\nГемипарез - бу тананинг бир томонидаги мушакларнинг энгил заифлиги ва ҳемиплежи - тананинг бир томонида мушакларнинг кучли йўқолиши.\nМушак тонуси ёки тонус - бу скелет мушакларидаги тананинг кўринишини сақлаб турадиган ва қонни юракка қайтаришга ёрдам берадиган мушакнинг юмшоқ, узлуксиз қисқариши.


Тошкентда таъқиб: ЙПХ ходимлари Lacetti’да қочган...\n19.10.2019 20:08 0 2765\n17 октябрь куни тахминан соат 22:35 да Олмазор тумани Тошкент халқа автомобиль йўлидаги “Айвон” чойхонаси қаршисида ЙҲХБ ЙПХ инспектори ҳуштак ва жезл билан Lacetti ҳайдовчисини тўхтатган.\nҲайдовчи инспекторга бўйсунмасдан, катта тезликда ҳаракатни давом эттирган. Шундан сўнг ЙПХ ходими уни таъқиб қила бошлаган. Лекин ҳайдовчи барибир тўхтамаган.\nУ ТХАЙ бўйича ҳаракатни давом эттириб, “Уч Қаҳрамон” ЙПХ постигача етиб борган, сўнг Амир Темур ва Янги Шаҳар кўчалари кесишмасидаги айлана чорраҳасида бироз вақт қарама-қарши йўналиш бўйича ҳаракатланган.\nНиҳоят 20 дақиқалик таъқибдан кейин автомобиль Юнусобод туманидаги Каймакова кўчасида (17-сон шифохона қаршисида) тўхтатилган. Бировнинг номидаги машинани 25 ёшли қиз бошқариб боргани аниқланган.\nУнга нисбатан Маъмурий жавобгарлик тўғрисидаги кодекснинг 2 та моддаси бўйича маъмурий баённомалар расмийлаштирилиб, машина жарима майдончасига жойланган.\nТошкент ЙПХ пойга


TikTok тармоғи эгасининг бозор баҳоси $100 млрд.дан ошди — Sof.uz\n21.05 12:10 287 Технология\nМашҳур TikTok қисқа видео-сервисининг эгаси бўлган ByteDance компаниясининг баҳоси хусусий инвестицияларнинг сўнгги турларида 100-140 миллион долларгача ошди, дея хабар беради Bloomberg.\nБу шуни англатадики, унинг капиталлашуви икки йил ичида уч баробар ошди ва TikTok дунёдаги энг қиммат стартап унвонини сақлаб қолди. Янги баҳо ByteDance'ни HSBC ва IBM каби компаниялар қаторига олиб чиқди.\nАгентлик маълумотларига кўра, ByteDance йил бошида IPO'га тайёргарлик кўраётган эди. Бироқ ўшанда компания молиявий ҳолати талаб даражасида эмас эди. Ҳозир эса уни Softbank, General Atlantic ва Sequoia каби гигантлар қўллаб-қувватламоқда.\nByteDance TikTok'дан ташқари Douyin ва Toutiao янгиликлар хизматларига эгалик қилади. Унинг ойлик аудиторияси 1,5 млрд. фаол фойдаланувчилардан ташкил топган. Ўтган йили у Индонезия ва Ҳиндистонда янги мусиқа хизмати Resso'ни синаб кўрган эди. Resso ушбу мамлакатларда аллақачон Spotify ва Apple Music хизматларининг жиддий рақибига айланган.\n30.06 16:13 128\n30.06 14:58 106 Жаҳон\nХитойда кучли ёмғир ёғиши натижасида ўн икки киши ҳалок бўлди\n29.06 14:07 201 Жаҳон


АҚШ прокурорлари террорда гумон қилинган Мухторовни озод этмасликни сўради\n31 март 2020, Тошкент вақти: 12:08\nЖамшид Мухторов оиласи билан\nАҚШ прокурорлари 5 йилдан буён АҚШда ҳибсда қолаётган ўзбекистонлик Жамшид Мухторовни озод этмасликни сўрамоқда.\nМухторовга "Ислом давлати" (ИД) экстремист гуруҳини қўллаш билан боғлиқ айблов қўйилган.\nДенвер прокурори 27 июн куни АҚШ аппеляция судига Мухторовни кейинги йил бошланадиган судга қадар очиқда қолдириш бўйича 4 кун аввал қуйи суд чиқарган ҳукм устидан ариза киритди.\n40 яшар ўзбекистонлик Мухторов унинг устидан маҳкаманинг такрор-такрор қолдирилиши оқибатида ҳуқуқи бузилаётганидан арз қилган эди. Прокурорлар эса очиқда юрса, унинг қочиши мумкинлигини айтмоқда.\nЖамшид Мухторов ИД ва Покистонда жойлашган экстремист гуруҳларга телефон ва бошқа электроник жиҳозларни яширинча етказиб беришда айбланган. Бу ўзбекистонлик Колорадо штатида сиёсий қочқин мақомини олган.\nМухторов 2012 йилнинг январида ҳибсга олинган ва ўтган ҳафтада у айби исботланган тақдирда берилиши мумкин бўлган эҳтимолий жазо муддатини судга қадар ўтаб бўлди, деган сабаб билан озод этишга ҳукм қилинган эди.


NRG компаниясининг такрорланмас U-Tower мажмуасидаги хонадонининг кўриниши қандай? - Daryo\n18:00, 23.10.2021 15883\nNRG компаниясининг такрорланмас U-Tower мажмуасидаги хонадонининг кўриниши қандай?\nАйтишларича, бугунги кунда кўчмас мулк бозори турли хил янги қурилган бинолар билан тўйинган ва ҳашаматли кўчмас мулк истеъмолчиларини ҳайрон қолдириш жуда қийин. Аммо NRG’лик қурувчилар бунинг йўлини топишди ва NRG’нинг энг олди лойиҳаси бўлмиш U-Tower’нинг бир қисмини намуна сифатида яратдилар. Ишонч билан айтиш мумкинки, бу юқори даражадаги кўчмас мулк истеъмолчиларини бефарқ қолдирмайди, албатта. Гап яқинда барпо этилган шоурум ҳақида кетмоқда. У нафақат NRG U-Tower турар жой мажмуасидаги хонадоннинг майдони ва планировкасининг худди ўзгинасидир, балки NRG компанияси тарихида биринчи марта фасаднинг барча декоратив элементлари билан тўла-тўкис қават сифатида қурилган. Агар илгари мижозларга қурилаётган бинонинг ташқи кўриниши ва фасад материаллари компьютер экранларида намойиш этилган бўлса, энди эса NRG жамоаси ўзинг бор салоҳиятини ишга солиб, NRG U-Tower шоурумига нафақат ташриф буюриш, балки бинонинг фасадига ишлатиладиган материаллар фактурасини ҳис қилиш ва ташқаридан қандай кўринишига баҳо бериш имкониятини яратди.\nТурар жой мажмуасида яшовчиларнинг максимал даражадаги қулайлигини таъминлашда бинонинг фасад қисмида юқори сифатли материаллар ишлатилади. Улар юқори ҳаво ҳароратига чидамли бўлиб, ёзнинг жазирама иссиғидан, қаҳратон қишнинг совуғидан ишончли ҳимоя қилиб, намгарчиликка ҳам бардошли ҳисобланади. Европада ишлаб чиқарилган алюминий профилли фасад элементлари шовқинга қарши яхши ҳимояни таъминлайди.\nМажмуа қурилиши энергия самарадорлиги, максимал даражадаги қулайлик, кам харажатли ва шу билан бирга экологик хавфсизликни таъминлайдиган халқаро илғор стандартларга мувофиқ олиб борилмоқда. Лойиҳа Breeam сертификатини олиш босқичида. Бутун дунёда танилган Breeam сертификати — бу кўчмас мулкнинг аъло сифат белгиси ҳисобланиб, мазкур кўчмас мулк барқарор ривожланишнинг юқори талабларига мувофиқ эканини англатади. Ушбу сертификат атроф-муҳитга бинонинг таъсири, сув ва энергиянинг харажати, ишлатилган материаллар, интерьер сифати ва бинонинг фойдаланувчиларига қулай фаолият олиб боришда нақадар шинамлиги ҳақида баҳо беради.\nШунингдек, NRG U-Tower шоурумида бўлажак холлнинг интерьери, шифт баландлиги ва ёритиш элементларининг қандай кўринишда эканлигини кўриш имконияти бор. NRG U-Tower’даги хонадонлар худдди шунақа юқори сифатли панорамали деразалар ва калит талаб қилмайдиган, «ақлли» уй тизимига уланган кириш эшиклари билан ўз эгаларига топширилади.\n«Ақлли» уй тизимини қўшимча тўлов орқали буюртма бериш мумкин.\nNRG U-Tower — бу юз метрлик баландликка эга, ҳар жиҳатдан такрорланмас ва ноёб бино. Унинг рамзий силуэти (лотинча U ҳарфи) ҳисобга олинадиган бўлса, у кўплаб кўзга кўринган бинолар билан қуршаб олинганига қарамай, пойтахт марказида ўзига хос бўлажак меъморий доминанта ролига даъвогар. Ҳашаматли ва премиум даражадаги NRG U-Tower турар жой мажмуаси хонадонларининг кўплаб турли хил планировкалари мавжуд, уларда барча ёшдаги яшовчилар қулайлиги учун барчаси ҳисобга олиниб, энг кичик деталларгача пухта ўйланган.\nМажмуада яшовчилар ва улар мол-мулкининг хавфсизлигини таъминлаш учун хавфсизлик хизмати кун-у тун фаолият олиб боради, автомобиллар учун икки қаватли ерости тўхташ жойи мавжуд. NRG U-Tower ҳашаматли ва бахтли ҳаёт учун идеал шароитларни қидираётган барчани ҳайратда қолдиришга қодир.\nNRG U-Tower шоуруми ҳақида юқорида айтиб ўтилган маълумотларга ишонч ҳосил қилишни истайдиган ҳар бир кишини меҳмон қилишга тайёр. NRG U-Tower савдо бўлими ходимлари шоурумда экскурсия ўтказишдан ва мажмуа ҳақида барча саволларга жавоб беришдан жуда ҳам мамнун бўлишади. Шунингдек, шоурумда NRG компаниясининг бошқа турар жой мажмуалари ҳақида ҳам маълумот олиш мумкин.\nҲайратланарли NRG U-Tower’га марҳамат.\nNRG U-Tower шоурум ва сотув бўлимининг манзили: Тошкент шаҳар, Бунёдкор ва Қоратош кўчаларининг кесишмаси\nМўлжал: «Osmanli» турк ресторани\nСотув бўлимининг локацияси\n22:56, 15.11.2021 114698\n16:52, 02.12.2021 115480\n12:13, 04.12.2021 99985\n07:25 Бугун 1714\n23:45, 05.12.2021 34939\n23:11, 05.12.2021 38447\n22:45, 05.12.2021 18041\n11:54, 04.12.2021 83340\n08:13, 04.12.2021 63204\n16:42, 04.12.2021 59456


Ёнғоқни кўп еса нима бўлади? Шифокордан...\n30.08.2019 13:05 0 2724\nШифокорлар кунига кўпи билан 50 граммгача ёнғоқ ейишни тавсия этишади, акс ҳолда ичаклар бекилиб қолиши мумкин.\n«Бир ўтиришда 1 килодан ортиқ ёнғоқ еб қўйган одамнинг ичаклари бекилиб қолиши, бу эса унинг ҳаётига хавф солиши мумкин. Чайналган ёнғоқ ичакларга тушгач, ягона ёпишқоқ массани ҳосил қилади. Бу даҳшатли ҳолатга сабаб бўлиши ҳеч гап эмас», — дейди «Соғлиқ ва спортча овқатланиш» маркази раҳбари Екатерина Бурляева «РИА Новости»га берган интервьюсида.\nШифокор-гастроэнтеролог, тиббиёт фанлари номзоди Лейла Болатчиеванинг таъкидлашича, панкреатитдан қийналаётган одамларга ёнғоқ тақиқланади, чунки бу рецидив даврдаги дардни зўрайтириб юборади.\nТиббиёт ходимларининг келтиришича, ёнғоқни меъёрда истеъмол қилиш жуда фойдали: унинг таркибида В гуруҳидаги деярли барча витаминлар, Е, К дармондорилар ҳамда бета-каротин мавжуд, писта мағзида эса А витамини ҳам бор.\nБурляеванинг аниқлик киритишича, мисол учун, 100 грамм фундук ёнғоғи таркибида Е витаминига бўлган кунлик эҳтиёжнинг тахминан 136 фоизи бор: у ҳужайра томирларини шикастланишдан асрайди, 100 грамм пистада эса кунлик В6 витаминининг 85 фоизи, В1 витаминининг 58 фоизи ва холин (холестерин даражасини меъёрлаштиради)нинг 18 фоизи мавжуд.\nБундан ташқари, ёнғоқ таркибида минерал моддалар ҳам бисёр — селен, марганец ва мис. Магний мушаклар қисқаришини меъёрлаштириш учун зарур, уни кўпинча бачадон тонуси ошган ҳомиладор аёлларга тайинлашади. Мазкур элемент юрак-қон томир тизими фаолиятини тартибга келтиради. Мис, ўз навбатида, танадаги биокимёвий жараёнларни ишга туширади.\nМаксимал калорияга кедр ёнғоғи эга: 100 грамида 673 килокалория бор, минимал калорияга эса писта эга (тахминан 560 килокалория).\nКалориясини ҳисобга олиб, озишни ўйлаб юрганларга шифокорлар ёнғоқни куннинг биринчи ярмида ейишни маслаҳат беришади. Спорт билан шуғулланувчилар, фаол турмуш тарзини олиб борувчилар кечки пайт ҳам ёнғоқ ейишлари мумкин, дейди Бурляева.\nсаломатлик тўғри овқатланиш ёнғоқ


Сноуден Америка суд тизими борасида аччиқ фикрларини билдирди\n11:06 / 05.12.2016\nАҚШдаги мавжуд суд тизими икки хил стандартларга асосланган ва юқори синф вакилларига кескин чоралардан қутилиб қолиш имконини беради. Оддий одамларга эса, қонуннинг энг жиддий талаблари асосида ҳукм ўқилади. Америка махсус хизматларининг собиқ ходими Эдвард Сноуден Yahoo News интернет порталига берган интервьюсида шундай фикрни билдирган.\n"Қўшма Штатларда икки даражадаги суд тизими мавжуд. Унга кўра, ҳукумат билан жиддий алоқада бўлган инсонлар ёки кўплаб маълумотларни билганлар енгил жазолар билан чекланишади", - деган Сноуден.\nУ ўз фикрининг исботи сифатида МРБ собиқ директори Дэвид Петрэус билан бўлган воқеани ёдга олган. У ҳозирда янги сайланган президент Дональд Трамп маъмуриятида давлат котиби лавозимига асосий даъвогарлардан бири бўлиб келмоқда. 2012 йили Петрэус махфий маълумотни журналист аёл Пол Бродуэллга топширгани маълум бўлганидан сўнг, истеъфога чиқишга мажбур бўлган эди.\nYahoo News суҳбатдошининг таъкидлашича, ўшанда МРБ собиқ раҳбарининг Бродуэллга тақдим этган ахборотлари Сноуденнинг журналистларга топширган ҳужжатларига қараганда "анчагина юқори махфийлик даражасига эга бўлган". Бунда, воқеанинг аҳамиятли жиҳати шундаки, Петрэус "бу маълумотларни жамоатчиликка, айни жамоатчилик фойдасини кўзлаб ошкор қилмаган, балки ўз биографи ва маъшуқаси билан" ўз фойдаси учун баҳам кўрган. Сноуденнинг сўзларига кўра, ўша тўплам ҳужжатлар орасида АҚШ ҳарбий дастурларига оид маълумотлар, Петрэуснинг АҚШ президенти билан шахсий суҳбатлари мазмунига доир ахборотлар бўлган.\nСноуденнинг хотирлашича, МРБнинг собиқ раҳбарига майда қоидабузарлик айби илгари сурилган холос. Петрэус ўз навбатида айбига иқрор бўлган, шундан сўнг, унга икки йиллик шартли жазо тайинланиб, 100 минг доллар миқдоридаги жарима солинди.\n"У ошкор қилган махфий маълумот туридан қатъий назар бир кун ҳам қамоқда ўтиргани йўқ", - деган собиқ махфий хизмат ходими. Эслатиб ўтамиз, Сноуденга АҚШда узоқ муддатли қамоқ жазоси таҳдид солмоқда.\nАҚШ Миллий хавфсизлик агентлигида пудратчи-таҳлилчи бўлиб ишлаган. У 2013 йилда Америка махсус хизматларининг электрон кузатувига оид маълумотларни ошкор қилган эди. Хусусан, хорижий мамлакатлар етакчиларининг телефон орқали мулоқотини ноқонуний тинглаган. АҚШ ҳукуматининг таъқибидан қочган Сноуден 20дан ортиқ мамлакат ҳукуматига сиёсий бошпана сўраб мурожаат қилган эди. Шу мамлакатлардан бири Россия унга 2014 йилда 3 йил муддатга бошпана беришга қарор қилди. Сноуден жосуслик ҳақидаги қонуннинг икки бандини бузганликда гумон қилинмоқда.


Ўзбекистон газ экспортини кўпайтиради - 26 Мая 2008 - Ҳимоячи\nДушанба, 20.09.2021, 08:36\nГлавная » 2008 » Май » 26 » Ўзбекистон газ экспортини кўпайтиради\nЎзбекистон газ экспортини кўпайтиради\nЎзбекистон 2008 йилда қазиб олинадиган газнинг 23 фоизини экспортга жўнатиш ниятини маълум қилди. Жорий йилда қазиб олинган ўзбек газининг умумий ҳажми қарийб 67 миллиард куб метрни ташкил этиши инобатга олинса, четга сотиладиган газ миқдори 15 миллиард куб метрдан ошиб кетади.\nЎзбекистон 2007 йилда 65 миллиард куб метр газ қазиб олган ва унинг 14 миллиардини ташқарига сотганди. Қазиб олинаётган ва экспорт қилинаëтган газ миқдори эса йилдан-йилга ошиб бормоқда. Масалан, 2003 йилда қазиб олинган газ 57,5 миллиард куб метр бўлиб, шундан 10 миллиарди экспорт қилинган. Яъни ташқарига сотилган газ умумий миқдордан 20 фоизни ҳам ташкил қилмаган.\nБу йил эса режалардаги қазиб олиниши кутилаётган газ қарийб икки ярим фоизга ошади ва қарийб 67 миллиард куб метрдан кўпроқ бўлади.\nЎзбекистон газининг асосий харидори Россиянинг “Газпром” ширкатидир ва бу йилги экспорт умумий миқдорининг 85 фоизи Россияга тўғри келади. Демак, бу йил “Газпром” 12 миллиард куб метр ўзбек газини сотиб олади.\n“Ўзбекнефтгаз” компанияси матбуот вакили Собир Салимов 2009 йилдан бошлаб “Газпром” ўзбек гази учун Европа нархларида ҳақ тўлай бошлашини эслатди.\nЎзбекистон ҳозирча “Газпром”га арзон нархда, ҳар бир минг куб метр газни 140 доллардан сотиб келмоқда. ”Газпром” ўзбек газини Европага икки-уч баробар қимматига сотади.\nЎзбекистон ва Марказий Осиёнинг газ ишлаб чиқарувчи бошқа давлатлари нархларни ўзлари белгилай олишига бу давлатларнинг янги харидорларни қидира бошлагани имкон очиб берди.\n“Марказий Осиё давлатлари билан “Газпром” ўртасидаги сўнгги келишув, яъни келаси йилдан “Газпром” улардан сотиб олинаётган газга Европа нархларида ҳақ тўлашга рози бўлгани жуда муҳим ҳодисадир. Бунинг сабаби, Ўзбекистон ва минтақанинг бошқа давлатлари муқобил харидорлар ва газни транспорт қилиш йўллари ҳақида ўйлай бошлади. Бу ерда “Набукко” ва транскаспий газ қувурлари лойиҳаси ва бошқаларни мисол қилиш мумкин. Бу лойиҳалар ҳозирча амалга оширилгани йўқ ва уларнинг муваффақиятли бўлиши ҳам шубҳа остида, албатта, лекин Марказий Осиё давлатларининг бу ҳақда ўйлай бошлагани минтақа гази устидан назоратни қўлдан бой беришни истамаётган Россияни ҳам ўйлантириб қўйган кўринади”,- дейди Лондондаги Халқаро муносабатлар қироллик институтининг Россия ва Евроосиё масалалари бўйича таҳлилчиси профессор Филипп Ҳэнсон.\nБундан ташқари, дейди лондонлик таҳлилчи, ўзбек ва туркман газини шарққа томон оқиза бошлайдиган газ қувури бўйича келишувлар имзолангани ва лойиҳага оид ишлар бошлаб юборилгани минтақа гази учун рақобатнинг ошишига ҳисса қўшади, албатта.\nҚазиб олинаётган газ ва экспорт ҳажми ошиши бугун энергия воситаларига эҳтиёж ва нархлар ошиб бораётгани шароитида Ўзбекистон хазинасини газ ҳисобидан янада бойитиши аниқ. Газдан тушган даромад ким томонидан ва қандай мақсадларда сарфланиши бошқа масала.\nШу кунларда Россиянинг нефть ва газ соҳасидаги яна бир йирик ширкати - “Лукойл” Ўзбекистондаги газ конларидан биринчи миллиард куб метр газни қазиб олди. “Лукойл” билан “Ўзбекнефтгаз” ўртасидаги маҳсулот тақсимлаш бўйича келишувга кўра, қазиб олинган газ ўртада бўлишиб олинади. “Лукойл” ўз улушини “Газпром”га, яъни давлатга сотади. “Лукойл”нинг улуши ҳам экспорт қилинадиган 15,5 миллиард куб метрнинг ичида бўлади. Ўзбекистон қўшнилари Қозоғистон, Қирғизистон ва Тожикистонга сотадиган газнинг умумий миқдори 3 миллиард куб метрни ташкил қилади.\n“Ўзбекнефтгаз” ширкати вакили Собир Салимовнинг таъкидлашича, газнинг қолган қисми давлат ва аҳоли эҳтиёжларига сарфланади.\n“Газнинг 70 фоизи ички бозор учун ишлатиляпти. Ҳозир водийда газ таъминотини яхшилаш учун Қамчиқ довони орқали газ қувури тортиляпти. Бошқа вилоятларда ҳам кўп ишлар қилиняпти. Кўп жойларда нефть ва газ идоралари тузилди. Шулар газ таъминотини яхшилаши керак. Ўзимизнинг бозорда газ етарли. Фақат шу газни етказиб беришни ташкил қилиш керак”,- деди Собир Салимов.\nПросмотров: 797 | Добавил: himoyachi | Рейтинг: 0.0/0


22.03.2016 Чоп этиш учун\nПрезидентимизнинг 2015 йил 23 январда бўлиб ўтган Олий Мажлис Қонунчилик палатаси ва Сенатининг қўшма мажлисидаги маърузасида парламент фаолияти атрофлича сарҳисоб қилиниб, қонунлар сифатини ошириш, минтақалар, тармоқлар ва давлатнинг умумий манфаатлари мутаносиблигини самарали таъминлашга қаратилган муҳим вазифалар белгилаб берилган.\nШундан келиб чиқиб, парламент фаолиятини замонавий талабларни инобатга олган ҳолда, тубдан яхшилаш, қонун ижодкорлиги сифатини ошириш, бу борадаги камчилик ва нуқсонларни бартараф этиш тақозо этилади.\nДарҳақиқат, бугун қабул қилинаётган қонунлар ижтимоий-сиёсий, социал-иқтисодий, суд-ҳуқуқ ислоҳотларининг боришига, одамлар ҳаётига, сиёсий, иқтисодий тараққиётга қандай таъсир кўрсатаётганини чуқур таҳлил қилиш, қонунларнинг ижрочиларга етказилиш жараёнини албатта ўрганишнинг ҳуқуқий асосини мустаҳкамлаш долзарб вазифа бўлиб қолмоқда.\n— Маълумки, Мамлакатимизда демократик ислоҳотларни янада чуқурлаштириш ва фуқаролик жамиятини ривожлантириш концепциясига мувофиқ, янги таҳрирдаги «Акциядорлик жамиятлари ва акциядорларнинг ҳуқуқларини ҳимоя қилиш тўғрисида»ги Қонун қабул қилинди. Ушбу Қонун корпоратив бошқарув соҳасидаги муҳим ҳужжат бўлди. Шунинг учун Қонунга тўлиқ риоя қилинишига эришиш, акциядорлар, биринчи навбатда миноритар акция эгаларининг кафолатларини таъминлаш, бу масалада маъмурий, жиноий, хўжалик қонунчилигини такомиллаштириш талаб қилинади. Ривожланган мамлакатлар қонунчилигида барча корпоратив муносабатлар, тизимга алоқадор тартиб-таомиллар қонуний жиҳатдан ҳамда суд ҳимояси билан тўлиқ қамраб олинган.\n2015 йилда давлатимизда корпоратив бошқарув тизимидаги принцип ва ёндашувларни тубдан ўзгартириш, унинг ҳақиқий бозор хусусиятларига эга бўлишини таъминлаш борасида салмоқли ишлар қилинди. Барча акциядорлик жамиятларининг фаолияти тўлиқ инвентаризациядан ўтказилди, корхоналарни корпоратив бошқариш бўйича илғор халқаро тажрибани ўрганиш асосида акциядорлик жамиятларининг янги намунавий тузилмаси ишлаб чиқилди ва тасдиқланди. Шу тариқа замонавий корпоратив бошқарув тизими талабларини инобатга олган ҳолда, лавозим ва касбларнинг янги классификатори ишлаб чиқилиб, тасдиқланди, бозор иқтисодиёти талабларига мос келадиган 566 янги тоифа киритилди.\nМазкур классификатор асосида раҳбарлар таркиби аттестациядан ўтказилди. Раҳбар кадрларнинг корпоратив бошқарувнинг замонавий усул ва принциплари, менежмент ва маркетинг бўйича билимларини баҳолаш ушбу синовнинг асосий мақсади қилиб қўйилди. Унинг натижаларига кўра, аттестация қилинган 721 нафар раҳбар ходимнинг ярми – 49 фоизи аттестациядан ўтган бўлса, уларнинг ҳар учинчиси аттестациядан шартли равишда ўтказилган, 20 фоизи ёки ҳар бешинчи раҳбар эса эгаллаб турган лавозимига лойиқ эмас, деб топилган. Бўшаб қолган раҳбарлик лавозимларига пухта билимга эга бўлган, замонавий менежмент ва маркетинг усулларини амалда қўллай оладиган ёш мутахассислар тайинланган.\nГерманияда жойлашган Европа менежмент ва технологиялар мактабининг фаол иштирокида мамлакатимизда Корпоратив бошқарув илмий-таълим маркази ташкил этилди. Бу ерда акциядорлик жамиятларининг раҳбар ходим ва мутахассислари тизимли асосда тайёрланмоқда, малакаси оширилмоқда.\nШунингдек, ўтган йили Германия ва иқтисодий жиҳатдан ривожланган бошқа давлатлардаги етакчи таълим муассасаларининг профессор-ўқитувчиларини кенг жалб қилган ҳолда, мамлакатимиз акциядорлик жамиятлари, банклар ва йирик корхоналарнинг 160 нафардан ортиқ раҳбар ходими корпоратив бошқарув соҳасида малака оширди, уларнинг ярми Германия корхоналарида тажриба орттирди.\nУмуман, акциядорлик жамиятларида замонавий корпоратив бошқарувни жорий этиш бўйича мамлакатимизда кенг кўламли ишлар босқичма-босқич амалга оширилмоқда.\nПрезидентимиз Қарори билан ташкил этилган Акциядорлик жамиятлари фаолиятининг самарадорлигини ошириш ва корпоратив бошқарув тизимини такомиллаштириш комиссияси Корпоратив бошқарув кодексини тасдиқлаб, эълон қилди. Мазкур Кодекс акциядорлик жамиятлари учун тавсиявий характерга эга ва Ўзбекистон Республикаси қонунчилиги ҳамда халқаро корпоратив бошқарув тамойилларига асосланган.\nАлбатта, Кодекс Давлатимиз раҳбари томонидан акциядорлик жамиятлари фаолиятининг самарадорлигини ошириш ва корпоратив бошқарув тизимини такомиллаштириш борасида белгилаб берилган вазифалар асосида ишлаб чиқилган.\nБир сўз билан айтганда, Корпоратив бошқарув кодекси акциядорлик жамиятининг ижроия органи, унинг кузатув кенгаши, акциядорлари, меҳнат жамоаси вакиллари ва бошқа манфаатдор томонлар, жумладан, кредиторлар манфаатларининг мутаносиблигига эришишга қаратилган (шу шахслар ўртасидаги) ўзаро муносабатлар тизими ҳисобланади. Ҳар бир акциядорлик жамияти мутасаддилари, ёш мутахассислар, акциядорлар, қолаверса, ишчи-ходимлар ана шу ҳужжат билан яқиндан танишиб чиқиши зарур, деб ўйлайман.\nКодекс акциядорлик жамиятлари фаолияти самарали ташкил этилиши, ишлаб чиқариш қувватлари модернизация қилиниши, техник ва технологик жиҳатдан янгиланиши, рақобатбардош маҳсулотлар ишлаб чиқарилиши ва ташқи бозорларга йўналтирилишида долзарб аҳамият касб этади. Буларнинг барчаси акциядорлик жамиятларида меҳнат қилаётган минг-минглаб ишчи-ходимлар, яъни Ўзбекистон Халқ демократик партияси электорати вакиллари манфаатлари таъминланишида муҳим ўрин тутади.\nШу ўринда ўзимизга бир тасаввур қилиб кўрайлик. Битта корхона, акциядорлик жамиятининг ишлари яхши юришмаса, замон талаблари даражасида фаолият кўрсатмаса, бундан қанча одам, қанча оила зиён кўради? Иш ўринлари қисқаради, меҳнат ҳуқуқлари таъминланмай қолади, корхона-ташкилотнинг маҳсулоти ёки хизмати сифати пасайиб кетади. Буларнинг ортидан кейинчалик бошқа муаммолар ҳам келиб чиқаверади.\nАксинча, акциядорлик жамиятларида замонавий бошқарув усуллари жорий этилиши, шу орқали уларнинг фаолияти ривожланиши оддий ишчи-ходимларнинг даромади кўпайишига, ҳар томонлама қулай меҳнат шароити яратилишига, ижтимоий ҳимоя самарадорлиги ошишига хизмат қилади.\nХулоса шуки, акциядорлик жамиятлари бошқарув органлари фаолиятини самарали ташкил этишга қаратилган ушбу Кодекс ҳисобдорлик, шаффофлик, ҳаққонийлик каби тамойиллар устуворлиги таъминланишида муҳим ўрин тутади.\nКўришлар сони: 13859


Юлдузли тунлар-26 – mulkdor.com\nJanuary 26 2019, 04:01 АдабиётКитобларКутубхона\nАммо бу маъсуд дамлардан кейин келган кунлар, ойлар, ҳатто йиллар ломаконлик ва саргардонликда ўта бошлади. Соҳибқирон бобокалонидан сабоқ олиб яшашга аҳд қилган Бобур бунинг қанчалик қийин бўлишини ўз бошига оғир кунлар тушганда билди. У онаси инъом қилган сандиқдаги хотиротларни такрор-такрор ўқиб, Соҳибқирон бобосини йигитлик пайтидаги исми билан хаёлида Темурбек деб аташга ўрганди. Темурбек йигирма беш ёшида Самарқанд ва Шаҳрисабздаги хонумонидан жудо бўлгани ва ота юртининг тўрт томонига бош уриб нажот излагани Бобурнинг ҳозирги аҳволини эслатарди.\nТўғри, Темурбекка тажовуз қилган Илёсхўжа ва Амир Бекчиклар Аҳмад Танбалдан юз чандон қудратлироқ ва хатарлироқ эди. Улар Темурбекни тутиб олиб ўлдириш учун минглаб одамларни сафарбар этадилар. Ўлим хавфи йиллар давомида Темурбек билан изма-из юради.\nҚорақум саҳросидан нарида Хива бўсағасида Темурбек олтмиш йигити билан минг кишилик ёв қуршовини қўлда қилич билан ёриб чиқиб, қутулиб кетади.\nEнди ўн етти ёшга кираётган Бобур ҳали бундай даҳшатли хатарларга дуч келган эмас. Фақат ота юртидан айрилиб, ломакон бўлиб юргани ва Аҳмад Танбалга бас кела оладиган кучли қўшин йиғиш ниҳоятда мушкул бўлаётгани уни қийнайди. Бобурнинг ишонган одамлари яшириқча Андижону Ахсига, Марғилон ва Ўшга бориб келмоқда. Хайрихоҳлар кўп, аммо юрак ютиб майдонга чиқадиганлар кам. Бобурнинг ўзи ҳам бу ёғи Исфара ва Конибодомга, у ёғи Зомин ва Жиззахгача, жанубда Ўратепа, шимолда Тошкентгача ҳамма жойга бир неча марта бориб келди. Бир ярим йилдан бери қишни қиш, ёзни ёз демай йўл босди. Сирдарёдан қайта-қайта сузиб ўтди. Қишда музни тешиб чўмилган пайтлари бўлди. Унинг ўзига ўхшаб чиниққан йигитлари Темурбекнинг Хисор тоғларида, афсонавий ғорларда яшаб тобланган йигитларини эслатади.\nБироқ навкару сардорлари билан бир жойда узоқ вақт меҳмон бўлиб туришга юзи чидамайди.\nЧунки ҳафталар, ойлар давомида юзлаб одамларга овқат, отларга емиш топиб бериш мезбонларга жуда оғир тушишини сезади. Шунинг учун онаси ва эгачисини Хўжанддан Ўратепага, холаси Хуб Нигор хонимнинг уйларига келтириб қўйди. Ўзи уч юзга яқин беку навкарлари билан жанубдаги тоғларга чиқиб кетди. Овчи деб аталадиган бир қишлоқ яқинига чодир ва ўтовлар тикишиб, анча вақт ов ўлжалари билан рўзғор тебратишди.\nОвчи қишлоғига тор бир дарадан ўтиб борилади. Даранинг тубидан одамни оқизадиган катта сув ҳайқириб оқади. Сув бўйида беш қаватлик уйдай бир баҳайбат қоятош осмонга бўй чўзиб туради.\nБобур шу қоятошнинг устини текислатиб, чодир ўрнаттирган. Овдан бўшаган пайтлари-да чодирда ўлтириб китоб ўқийди, хотира дафтарига кўрган-кечирганларини ёзади, шеър машқ қилади.\nБир кун шу чодирда Бобур Мирзо Улуғбекнинг «Тарихи арбаа улус»* китобини ўқиб ўтирганда, даранинг нариги четидан бир отлиқ одам жадаллаб келаётганига кўзи тушди.\nОти терга ботган бу отлиқ Марғилондан келган чопар йигит эди. У Бобур қаршисида тиз чўкиб арзини айтди:\n— Амирзодам, мени Марғилон доруғаси Али Дўстбек тоғойингиз юбордилар.\n— Бизга хиёнат қилиб, Андижонни Танбалга яшириқча топширган тоғойимизми?\n— Ҳа, тоғойингиз бу қилган ишларидан ҳозир минг пушаймонлар. Аҳмад Танбал унинг уйларига бостириб келиб, яхши кўрган қизларини зўравонлик билан ҳарамига олиб кетибдир. Мол-мулкини талатибдир!\n— Қасос қайтар экан-да! — деди Қосимбек. — Дўстбекнинг ўзи Андижонда бизнинг мол-мулкимизни талатган эди.\n— Жаноб амирал умаро, Танбалнинг амалдору солиқчилари ҳам жабр-зулмни ҳаддидан ошириб юборди. Эл-юрт уларга қарши исён кўтарадиган бўлиб турибдир. Айниқса, марғилонликлар ҳозир жўшу хурушга келган. «Бобур мирзо келсалар қўрғон дарвозаларини очиб бергаймиз!» деб, тоғойингиз мени ҳузурингизга юбордилар.\n— Тоғойимиз Танбал билан тил бириктириб, бизни унга тутиб берсалар-чи?!\n— Тепамизда худо турибдир, амирзодам! — деб чопар қасам ичди. — Ҳазрат момонгиз Эсон Давлат бегим Али Дўстбекка яқин қариндош эканлар. Момонгиз яқинда Марғилонга борибдилар.\n— Сиз момомни ўша ерда кўрдингизми?\n— Ҳа, маслаҳатларини ҳам олдим. «Али Дўстбек билан Танбалнинг ёвлашгани рост!» дедилар.\nМомонгиз сизга салом айтдилар, «Тезроқ етиб келсинлар!» деб тайинладилар.\nБобур энди ҳаяжон билан ўрнидан кўтарилди:\n— Жаноб Қосимбек, таваккал қилайлик! Одамларга буюринг. Дарҳол кўч йиғиштирсинлар!\nЎша куни қоронғи тушгунча барча ўтовлар қатори Бобурнинг қоятош* устидаги чодири ҳам йиғиштириб олинди. Туни билан йўл юриб, саҳар палла Хўжанддан берида бир-икки соат дам олдилар-да, яна йўлга тушдилар. Тўрт кунлик йўлни бир ярим кунда шитоб билан босиб ўтдилар. Марғилондан берида Исфайрамсой шовуллаб оқмоқда. Саҳар палла эди. Сой бўйида бирпас тўхтадилар. Бобур сой сувидан таҳорат олиб, икки ракат намоз ўқиди. Жойнамоз устида ўлтириб, Соҳибқирон бобокалонига бағишлаб тиловат қилди, улуғ аждодлар руҳидан мадад сўраб, юзига фотиҳа тортди. Сўнг тонг қоронғусида Марғилон қўрғонининг ёпиқ дарвозаси олдига келдилар.\nАли Дўстбек дарвоза қоровулхонасида уларни кутиб ўлтирган экан. Дарвозани тўрт энлик очиб, қўрқа-писа Бобурга мурожаат қилди:\n— Амирзодам, Андижонда қилган гуноҳларим учун афв сўраймен! Танбал ҳаммамизни алдаган экан!\n— Минбаъд садоқат сақлай олурмисиз?! — шиддат билан сўради Бобур.\n— Қуръони карим олдида сўз берурмен, умрбод содиқ қулингиз бўлурмен, амирзодам! Фақат мени иноятларингиздан маҳрум қилмасангиз, бас!\n— Иноятлар истаганингиздан ҳам зиёда бўлғусидир. Очинг, дарвозани!\nБу буйруқни Али Дўстбек дарҳол адо этди. Бобур фонус ёруғи тушиб турган дарвозахонага кирганда Али Дўстбек ўзини унинг оёғи тагига ташлаб юкунди. Бобур уни қўлтиғидан олиб турғизди:\n— Маъзурсиз! Танбалнинг содиқ одамлари бўлса, ҳозир уйқуда тутдирмоқ керак!\n— Унинг талончилари ухлаб ётган жойларини билурмен!\n— Жаноб Қосимбек, бизнинг навкарларимизга сиз бош бўлинг!\nТонг ёришганда Марғилон кўчаларида отлиқ жарчилар Бобур мирзонинг қайтиб келганини эълон қилдилар. Танбалнинг кўпчилик одамлари қуролсизлантирилгани ҳам шаҳарликларга маълум бўлди. Бутун Марғилон аҳли оёққа қалқди. Шаҳар аъёнлари Бобур келиб тушган кўшкка бориб, уни ғалаба билан қутладилар. Бозорларда Танбал солиқчилари учраб қолса, одамлар уларни таёқ билан уриб, шаҳардан қувдилар. Маҳаллаларда нақоралар, карнай-сурнайлар янгради.\nҚосимбек Бобур мирзо номидан дошқозонларда палов дамлатиб, минглаб одамларга ош улашди.\nКечагина Танбал зулмидан мотамсаро аҳволга тушган Марғилон бугун Бобур мирзо қайтгани туфайли байрам тусини олди. Бу ҳодиса кўп ўтмай Андижон, Ахси ва Ўшларга ҳам маълум бўлди. Бобур мирзонинг пинжига кириб олган Али Дўстбек Қосимбекнинг ўрнига соҳиб ихтиёр эшик оға бўлиш ниятида эди. У Бобурни холи топиб, гапнинг учини чиқарди:\n— Амирзодам, кутганимдан ҳам ортиқ иноятлар қилмоқчи эдингиз…\n— Марғилон доруғалиғи сизга етарлик эмасми?\n— Доруғаликни менга Танбал берган эди. Энди бундан каттароқ иноятни сиздан кутмоқдамен.\n— Қани, Андижону Ўшлар ҳам бизга қайта насиб қилса. Кейин ўйлаб кўрурмиз.\n— Иттифоқо, Ўшдан Қамбарбек келди. Ўшликлар ҳам сизга мунтазир эмишлар.\n— Аммо ҳозир Андижондан ёмон хабар олдик. Аҳмад Танбал катта қўшин тўплаб Марғилон томонга бостириб келмоқда.\n— Ундай бўлса, Ўшга Қосимбек сиздан вакил бўлиб борсин. Ўзганга ҳам ўтиб, тарафдорларингизни ишга солсин!\nАйёр Али Дўстбек шундай нозик пайтда Қосимбекни Бобурдан узоқлаштириб, соҳиб ихтиёр эшик оға вазифасини ўзи бошқармоқчи эди. Лекин Бобур барча машаққатларни бирга бошдан кечирган қадрдони Қосимбекдан ажрашгиси келмади.\n— Жаноб Дўстбек, Танбалдай ёғий бостириб келаётган пайтда кўпни кўрган Қосимбек ёнимизда бўлмоғи керак. Ўшга бошқа беку навкарларни юборгаймиз.\nСўзи ерда қолган Али Дўстбек қовоғини солиб, тўмтайиб қолди.\nҚосимбекнинг ўз одамлари билан Марғилонда қолгани яхши бўлган экан. Танбал Андижондан катта қўшин билан Марғилонга ҳужум қилиб келганда, барча кучлар бирлашиб ҳимояга чиқдилар. Марғилондаги беку навкарлар қўрғондан ташқаридаги маҳаллалар ва қишлоқлардан йиғилган минглаб ботир йигитлар ёрдамида Танбал қўшинини улоқтириб ташладилар. Бу орада қуваликлар Танбалга орқадан зарба бердилар.\nЎш ва Ўзган халқи ҳам Танбалга қарши исён кўтариб, Бобурга кўмак юборди.\nТўрт томонидан ўт кетган Танбал тезроқ Андижон қўрғонига қайтиб бориб жон сақламоқчи бўлди.\nУ Андижонга Носирбек деган кишини доруға тайинлаб келган эди. Аҳмад Танбал Марғилонда Бобурдан енгилиб, талвасага тушиб келаётганини эшитган андижонликлар Носирбекнинг қароргоҳини ўраб олдилар. Тўрт тарафдан ҳайқириқ ва хитоблар эшитила бошлади:\n— Аҳмад Танбал даф бўлсин!\n— Дарвозадан киритилмасин бу золим!\n— Бобур мирзога одам юборинг, туғилган юртиға тезроқ қайтсин!\n— Тўйдик чингизийлардан! Бобур келсин!\n— Агар доруға яна Танбалга ён босса, қўрғон дарвозаларини биз ўзимиз Бобур мирзога очиб бергаймиз!\nТошган дарёдай тўлқинланаётган бир неча минг кишилик издиҳом Носирбекни қўрқитиб юборди:\n— Халойиқ! Тинчланинг! Менга қулоқ солинг! Ораларингизда мўйсафидлар бор! Мана, менинг ёнимда Шайхулислом жаноблари турибдилар. Мўйсафидлар жомеъ масжидига борсинлар! Қуролланган йигитлар бизга ёрдамга келсинлар. Дарвозаларни дарҳол бекитгаймиз. Танбални Андижонга киритмагаймиз. Жума намозида Бобур мирзонинг номини хутбага қўшиб ўқигаймиз! Кейин бунинг хабарини мўътабар одамлар орқали Бобур мирзога етказгаймиз. Токи ул зоти олий Андижонга иззат-икром билан қайтиб келсинлар. Шунга розимисизлар? Бу режа амалга ошди-ю, эртаси куни андижонликлар Бобур мирзони қўрғон дарвозаси олдида карнай ва нақоралар чалиб кутиб олдилар. У миниб келаётган гулибодом отнинг оёғи тагига гилам поёндозлар тўшадилар. Бобур шодликдан кўзлари ёшланиб, ёнида келаётган Қосимбекка сўз қотди:\n— Эл-юртда адолат бор экан-а!\n— Ҳа, меҳру оқибат ҳам кучли экан. Фақат юзага чиқиши осон бўлмас экан!\n— Шукр, масъуд кунларга етишдик!\nШу тарзда Андижондан қувилган Аҳмад Танбал қолган-қутган одамлари ва кўч-кўрони билан Ахсига йўл олди. Бироқ Ахсида ҳам Танбалга қарши исён кўтарилган, Бобур тарафдорлари қўрғон дарвозаларини эгаллашган. Танбалга садоқат сақлаб турган Ахси доруғаси Узун Ҳасан аркка кириб бекинган эди.\nБобур ва Қосимбекнинг қўшини сўнгги вақтларда беш мингдан ҳам ошиб кетди. Улар Андижонда кўп тўхтамай, Банди Солор йўли билан Ахсига етиб бордилар ва аркдаги Узун Ҳасанни асир олдилар.\nБу хабарни эшитган Аҳмад Танбал мустаҳкам қўрғонлардан бири бўлган Попга қараб чекинди.\nАммо у етиб боргунича Бобур тарафдорлари Поп қўрғонини ҳам беркитиб, Аҳмад Танбални дарвозадан киргизмай қувдилар.\nАҳмад Танбал Ғова орқали Чотқол тоғларига қараб чекинди. Унинг сўнгги умиди — катта акаси Тилба Султондан ва Тошкент хони Маҳмудхондан эди. Тилба Султон хон саройида сўзи ўтадиган эшик оға эканини Бобур биларди. Аҳмад Танбал Фарғона водийсини талон-тарож қилиб орттирган бойликларидан катта бир қисмини Оҳангарон орқали Тошкентга, Маҳмудхонга совға қилиб юборгани ҳам хуфиялар маълумотидан маълум эди. Лекин Маҳмудхон — Қутлуғ Нигор хонимнинг акаси бўлатуриб, жияни Бобурнинг ашаддий душмани Аҳмад Танбалга ён босиши мумкин эмасдай туюларди.\nШунинг учун Бобур қўшини Аҳмад Танбални Чотқол тоғи этагигача таъқиб этиб борди. Кун совуқ, йўллар тойғоқ. Кечки пайт Танбал беш юзтача аскари билан Архиён деган жойдаги қўрғонга кириб бекинди. Бу қўрғон деворларига шоти қўйиб ошиб ўтиш мумкин эди.\n— Кеч киряпти, қоронғи тушмасдан тезроқ ҳаракат қилайлик! — деди Бобур. Аммо шотиларни ўн чақиримча беридаги Ғазнайи Намангандан келтиргунларича ғира-шира қоронғи тушди. Кечки изғиринда оғиздан чиққан ҳовур узоқдан кўзга ташланади, навкарларнинг қўли қовушга келмайди, гапирганда лаблари ҳам қийинлик билан ҳаракатланади.\n— Амирзодам, — деб Али Дўстбек Бобурга арз қилди: — Қоронғи тушиб қолди, ёвни ўзимизникилардан ажратиш қийин бўлғай. Қамални эрталабдан бошлайлик.\n— Унгача Танбал қочиб кетса-чи? — сўради Бобур.\n— Қочиб қаёққа боргай? Нарёғи тоғ, довон бекилган!\n— Танбалнинг акаси Тилба Султон Арчакент довони орқали инисининг олдига келиб кетибди-ку! — деди Қосимбек.\n— Не бўлганда ҳам, энди Танбал иликка тушмоғи керак! — деди Бобур. — Архиён қўрғони атрофига чодирлар тикдиринг! Минг киши туни билан қоровуллик қилсин! Эртадан беш минг киши билан деворга шотиларни қўйиб ҳамла қилурмиз!\n— Бош устига! — деб Али Дўстбек бу фармонни бажаришга киришди.\nҚосимбек Бобур учун шу атрофнинг энг обод ва кўркам жойи бўлган Ғазнайи Наманганда қароргоҳ тайёрлата бошлади.\n* Тарихи арбаа улус тўрт улус тарихи демакдир.\n* Овчи қишлоғи ва ундан пастроқдаги қоятош ҳозир ҳам бор. Ўша жойнинг туркийзабон аҳолиси бу қоятошни «Бобуртош» дейди, тожикзабон аҳолиси\nэса уни «Санги Бобурхон» деб атайди.\nОт кишнаган оқшом (қисса) 78-қисм\n78 Узанги йўлдошларим уй-уйига кетди. Аёлимиз дастурхон йиғиштирди. Кенжамизни қўлимга берди. — Манавини пича ушлаб турсин, қозон-тобоғимни ювиб олайин, — деди. Кенжамизни ...\nАдабиётAugust 11 2019, 07:08\nКОБУЛ ТОШГАН ДАРЁ ЎЗАН ИЗЛАЙДИ 1 Кечки пайт Кобул қалъасининг жанубидаги кўлдан бир тўп ўрдак учди. Кўл бўйидаги бўлиқ ўт-ўланлар орасида писиб ўтирган мирзо Ҳумоюн камондан ...\nАдабиётMarch 4 2019, 06:03


Абу Ҳурайра жоме масжиди\nМаълумот: Масжид 1991-йилда маҳалла фуқаролари томонидан ҳашар йўли билан қурилган.\nЎзбекистон Мусулмонлари идорасининг тавсиясига биноан масжиднинг номи Абу Ҳурайра деб номланади. У зот машҳур саҳобалардан бўлиб, Пайғамбаримиз саллаллоҳу алайҳи ва салламдан энг кўп ҳадис ривоят қилган саҳобалардан бири. У кишининг аввалги исмлари Абдушамс Ибн Сахр бўлган. У зотга Пайғамбаримиз (с.а.в.) Абдуррохман деб исм қўйганлар. У кишини Абу Хурайра деган куниялари бўлган. Одамлар нимага отинг Абу Хурайра деб сўраганларида, у зот айтдиларки,-“Мен аҳлимнинг қўйини боқар эдим, мени кичкина мушукчам бор эди ва уни дарахтнинг устига қўяр эдим. Тонг отганида кўтариб олиб бирга олиб юрар эдим. Шунинг учун мени Абу Хурайра дейишади. Шунинг учун у зотни мушукларни отаси деган кунияни олганлар. Пайғамбаримиз саллаллоҳу алайҳи ва саллам билан 4 йил бирга бўлганларига қарамай саҳобалар орасида 5374 та хадис ривоят қилганлар. Сахобаи икромлар Абу Хурайра (р.а.) ни ҳадис шарифларини ривоят қилишдаги фазлларини бир овоздан тан олганлар.\nАбу Ҳурайра (розияллоху анҳу) Расулуллоҳ (саллаллоҳу алайҳи ва саллам)га қаттиқ муҳаббат қўйганларидек, илмга ҳам қаттиқ муҳаббат қўйиб, илм олишликни ўзларига одат қилиб олдилар.\nЗайд ибн Собит (родияллоху анҳу) сўзлаб берадилар:\n—“Мен ва менинг дўстим ва Абу Ҳурайра, Аллоҳ таолони зикр қилиб дуо қилаётган эдик. Кўп ўтмай Расулуллоҳ (саллаллоҳу алайҳи ва саллам) масжидга келиб қолдилар ва биз тарафга келиб, ёнимизга ўтирдилар. Биз жим бўлиб қолдик, Расулуллоҳ (саллаллоҳу алайҳи ва саллам): “Аллоҳга нима ҳожатларингиз бўлса дуо қилавериглар” – дедилар. Мен ва менинг дўстим Абу Ҳурайрадан олдин Аллоҳга дуо қилдик, Расулуллоҳ (саллаллоҳу алайҳи ва саллам) дуо қилганимизда «Амин!» деб қўшилиб турдилар. Биздан кейин Абу Ҳурайра Аллоҳга дуо қилдилар: “Эй Аллоҳ! Мен Сендан икки соҳибим сўраганларини сўрамайман. Мен Сендан ёдимдан чиқмайдиган илмни сўрайман…” Расулуллоҳ (саллаллоҳу алайҳи ва саллам): «Амин!» дедилар. Унда биз ҳам Абу Ҳурайра Аллоҳдан сўраган, ёддан чиқмайдиган илмни сўраймиз дедик. Расулуллоҳ (саллаллоҳу алайҳи ва саллам) дедиларки: “Сиздан олдин бу Давслик йигит сўраб бўлди.”\nМасжид имом-хатиби: Нуманжанов Мухиддин Рахмонжонович\nМасжид манзили: Учтепа тумани, Қорёғди (Содиқ Мирзаев) кўчаси 2а уй. Тел.:+998 71 228 54 29\n/ Абу Ҳурайра жоме масжиди


Бугун Ироқда Россия элчихонаси ходимлари кетаётган автомашиналар карвонига ҳужум уюштирилди.\n13 декабр 2019, Тошкент вақти: 08:08\nҲужум оқибатида бир қанча рус дипломати жароҳатлангани айтилмоқда. Россиянинг Ироқдаги элчиси Владимир Титоренко ва у бошлиқ жами 25 нафар ваколатхона ходими бугун Бағдодни тарк этаётиб икки марта номаълум гуруҳлар ҳужумига дуч келганлар. Рус дипломатлари Сурия пойтахти Дамашққача машинада етиб олиб, у ердан самалётда Москвага учишлари керак эди. Ҳозирча уришаётган томонларнинг ҳеч бири мазкур ҳужумларга жавобгарликни зиммасига олмади. Ўз навбатида Кремл мазкур холат юзасидан ҳам Ироқ ҳам Америка ҳукуматига протест билдирди. Россия ташқи ишлар вазирлиги вакили Александр Яковенко ҳужум оқибатида беш нафар рус дипломати енгил жароҳат олганини тасдиқлади.\nИнтерфакс мухбирининг Россия ташқи ишлар вазирлиги маълумотига таяниб хабар қилишича, ҳозирда Россиянинг Ироқдаги элчиханасида 12 нафар дипломатик ва техник ходим фаолиятини давом эттирмоқда. Александр Яковенко хавфсизлик мақсадида элчихона ходимлари сони қисқартирилганини маълум қилди.


Иброҳимовичнинг асл юзи очилди ёхуд швед ҳужумчиси кўп ёшларни "синдиргани" фош бўлди\n14 март, 2017, 10:00\n"Манчестер Юнайтед"нинг суперҳужумчиси Златан Иброҳимовични айни пайтда жамоа манфаати учун хизмат қиладиган ва ёшларга ўрнак бўлаётган намунали ҳужумчи сифатида биламиз.\nБироқ, Швеция терма жамоаси Златан Иброҳимович билан бирга тўп сурган Андерс Свенссон аслида жамоадоши кўплаб ёш футболчиларни "синдириб" қўйганини ошкор қилди.\n- Иброҳимович бағрикенг инсон эканини кўришимиз мумкин, - дейди Андерс Свенссон. - Лекин у бир сонияда айнийди. Айниқса ёш жамоадошларига нисбатан ўзини аҳмоқдай тутади. Одам ҳайрон қолади. Аслида Златан ёшларни "синдириб" уларнинг қайта оёққа тура олишини кўрмоқчи бўлади.\nСвенссоннинг айтишича, у билан Златан ўртасида муаммо бўлмаган. Иброҳимович тажрибали футболчиларга алоҳида ҳурмат билан муносабат қилган.


ЖЧ-2014 Германия терма жамоаси ғалабаси билан якунланди\n29 октябр 2020, Тошкент вақти: 21:31\nГерманиялик футболчилар Марио Гётце киритган ягона голдан кейин, Рио-де-Жанейро, 2014 йилнинг 13 июли.\nБразилиянинг Рио-де-Жанейро шаҳрида Германия ва Аргентина терма жамоалари ўртасида футбол бўйича 2014 йилги жаҳон чемпионати кубоги учун ўтказилган ўйин немис футболчиларининг ғалабаси билан якунланди.\nШу тариқа германиялик футболчилар 2014 йилги Жаҳон чемпионати ғолибига айландилар.\nҲар иккала команда аъзоларининг уринишларига қарамай, ўйиннинг асосий вақтида ҳисоб очилмади. Бироқ қўшимча вақтда бундестим ҳужумчиси Марио Гётце томонидан киритилган ягона тўп немис футболчиларининг яна жаҳон чемпионларига айланиши учун кифоя қилди.\nБу германиялик футболчиларнинг жаҳон чемпионатларидаги тўртинчи ғалабасидир.\nБир неча соат аввал якунланган ўйин натижаларига кўра, аргентиналик футболчилар чемпионатнинг кумуш медали соҳибига айланишди.\nБир кун аввал мезбон спортчилар - бразилиялик футболчиларни мағлуб қилган Ҳолландия терма жамоасига эса учинчи ўрин насиб қилди.


БУХОРО – “На чироқ бор, на газ! Уй совуқлигидан пальтода ухлаяпмиз”\nҒиждувон, Бухоро вилояти\nҒИЖДУВОН. “Бухоро вилояти Ғиждувон шаҳридан ёзмоқдаман. Киракашлик қиламан. Асосан кечаси ишлайман. Чарчаб уйга келиб бироз дам оламан десам на чироқ бўлади, на газ! Уй совуқлигидан пальто, курткаларда ухлашга мажбурмиз. Бутун шаҳарда шу аҳвол! Чироқ йўқлигидан ҳатто светофорлар ҳам ишламайди...”\n(Бу маълумот аввалги хабарлари тасдиқланган Озодлик мобил мухбири томонидан келди. Озодликка Ўзбекистоннинг бир қатор вилоятларидан шу каби муаммолар ҳақидаги шикоятлар мунтазам келиб туради.)


2021 йилнинг энг кутилаётган 5 смартфони - Terabayt.Uz\nКелинг, қуйида ҳаммамиз кутаётган бешта смартфон ҳақида, жумладан, уларнинг камераси ва бошқа жиҳатлари борасидаги такомиллашувлари атрофидаги миш-мишларга тўхталиб ўтамиз.\nApple'дан бошласак. Сентябрь ойи ҳар галгидек флагман iPhone'лар намойиши билан ҳаяжонли бўлади. Бу йил эса iPhone 13'ларни қарши оламиз. Худди iPhone 12 линейкаси каби бу йил ҳам янги iPhone'лар оиласида бир неча смартфон бўлишини, хусусан, стандарт ва Pro версия, умид қиламизки, ҳамёнбопроқ iPhone 13 mini ҳам бўлишини кутмоқдамиз.\nЯнги iPhone'ларда моддий жиҳатдан катта ўзгариш кутилмаяпти, лекин бу йил жуда чиройли Sunset Gold рангли iPhone чиқарилиши айтилмоқда. Бундан ташқари, экран юқорисидаги ҳошия ингичкароқ бўлиши айтилмоқда.\nApple янги iPhone 13 линейкаси таркибида Sunset Gold рангли смартфон чиқариши мумкин\nКамералар ҳам сезиларли даражада янгиланиши ҳақида гаплар юрибди, айниқса, кенг бурчакли камераларнинг тунги режимда тасвирга олиш имконияти яхшиланиши, зум тизими ҳам такомиллашиши айтилмоқда. Зум имкониятининг ошиши жуда яхши янгилик бўлар эди. Ҳозирги iPhone 12 Pro Max'нинг 2.5х зуми Galaxy S21 Ultra олдида ип эша олмайди.\niPhone'лар камерасининг энг муҳим жиҳати бўлган видео имконияти ҳам такомиллашиши мумкин. Масалан, юқори сифатли ProRes видео ёзиш функцияси пайдо бўлиши портрет режими учун фон блури ва тасвир рангини оширувчи бир неча фильтрлар жамланмаси ҳам жорий қилиниши ҳақида хабарла бор. Умуман олиб қараганда, янги iPhone'лардаги энг катта ўзгариш камераларда кузатилса керак.\niPhone 13, шунингдек, iOS 15'нинг ниҳоясига етказилган талқинида ишлаши керак.\nSamsung'нинг Galaxy S22 серияси чиқишини келаси йили февраль ёки мартда кутиш тўғри бўлади. Мазкур флагман линейкаси ҳақида ҳозирча миш-мишлар кўп эмас. Ҳозирда асосий эътибор Galaxy Z Fold3 ва Z Flip3 смартфонларига қаратилмоқда. Ҳолбуки, бир неча рендерлар пайдо бўлиб, Samsung'нинг янги авлод флагманларида кутилаётган ўзгаришлар ҳақида маълумот бермоқда.\nSamsung Galaxy S22 Ultra эканлиги таъкидланаётган мазкур рендерда смартфон каттароқ — 200 мегапикселлик камерага эга эканини кўриш мумкин\nLetsGoDigital билан ҳамкорликда яратилган Technizo концепти\niPhone'даги каби, S22'да ҳам асосий ўзгариш, асосан, камераларда кузатилиши айтилмоқда. Ҳозиргача пайдо бўлган рендерлар 200 мегапикселлик камерани кўрсатмоқда. Бу смартфонга ҳозиргача жорий қилинган энг катта резолюция бўлиб, Galaxy S21 Ultra'нинг 30х ва 10х зум имкониятини анчайин ошириши керак.\nЗум ҳақида гапирар эканмиз, S22 Ultra 3х ёки 10х оптик зум ўринга давомий оптик зумга эга бўлиши айтилмоқда.\nКамерадан бошқа жиҳатлар борасида катта янгиланиш ва ўзгаришларни кутмаяпмиз.\nGoogle'нинг Pixel 6 линейкаси ҳақида миш-мишлар ой бошидан тарқала бошлади. Смартфон янгича дизайнга эга бўлади. Анъанадан қочган ҳолда, Google бу гал базавий ва XL модель эмас, Pixel 6 ва Pixel 6 Pro номли моделларни тақдим этиши айтилмоқда. Pixel 6 Pro телефото камерага эга бўлади.\nPixel 6 сезиларли камера янгиланишларига эга бўлади, жумладан, яхшиланган тасвир сенсори 150% кўпроқ ёруғликни ўтказишга қодир бўлади. Ёруғликнинг кўп бўлиши тасвир сифати ҳам юқори бўлишини англатади, айниқса, паст ёритилган шароитларда. Pro модель ҳам 4х оптик зум билан жиҳозланиши айтилмоқда.\nҲолбуки, энг катта янгиликлардан бири шу бўладики, Qualcomm чипларидан ишлатиш ўрнига Google ўзининг махсус Tensor платформасидан фойдаланади. Google ОАВга янги SoC'нинг қудратини кўрсатди. Tensor нутқни таниш, жонли таржима ва фотография борасида такомиллашувларга эга бўлади. Компания смартфоннинг Жонли Субтитр ва Таржимон Режимини кўрсатиб, французча презентациянинг тезлик билан инглиз тилига таржима қилинганини намойиш қилди. Фото демонстрацияда эса бир неча расмлар бирлаштирилиб, битта тиниқ сурат ҳосил қилинди.\nPixel 6, шунингдек, Android 12'да ишловчи илк смартфонлардан ҳам бўлади. Pixel смартфонларида Android 12 сиз уй экранига қўйган обойингиз рангига мослаб бутун интерфейс темасини ўзгартира олади.\nGalaxy S22 сериясини орзиқиб кутаётганлар Galaxy S21 сериясининг ҳали тақдим этилмаган смартфонини унутиб қўймасликлари керак. Гап Galaxy S21 FE смартфони ҳақида кетяпти. Ўтган йилги S20 FE смартфони S20 учлигидан сезиларли даражада арзонроқ чиққанига қарамай, техник кўрсаткичлари жиҳатидан ушбу смартфон Galaxy S20'дан қолишмас эди. Шу йилнинг куз фаслида тақдим қилинадиган ҳамда кучли техник жиҳатларни ўзида бирлаштирадиган Galaxy S21 FE смартфони S21 сериясидаги қурилмаларнинг арзонроқ муқобили бўлади.\nАйрим маълумотларга кўра, Galaxy S21 FE 6.4 дюймли дисплей, такомиллашган 32МП асосий камера, тезкор қувватланиш имконияти ҳамда экраности бармоқ изи сканерига эга бўлади.\nСмартфоннинг қанча нархда сотувга чиқиши аниқ эмас. Ўтган йилги S20 FE 699 доллардан сотила бошлаган, яьни ушбу смартфон Galaxy S20'га қараганда 300 доллар арзонроқ сотувга чиққан. Бу йилги Galaxy S21 799 доллардан сотила бошлаганини ҳисобга олсак, S21 FE тахминан ундан 100 доллар арзонроқ нархда сотувга чиқиши мумкин.\nMicrosoft Surface Duo — бу икки экранли ғайриоддий қурилма. Ўтган йили тақдим этилган ноодатий дизайндаги ушбу девайс ноқулай дастурий таъминотга эгалиги ҳамда иккита экранда ишлай оладиган иловаларнинг етишмаслиги сабаб, унинг дебюти муваффақиятсиз бўлган.\nХўш, унинг янгиланган версиясидан нима кутиш мумкин? Маълумотларга кўра, янги Surface Duo 2 қурилмасининг орқа панелида учта камера бўлади. Шунингдек, қурилма 5G ҳамда юқори техник кўрсаткичларга эга бўлади.\nТакомиллашган камера ҳамда маълумот алмашинишдаги тезлик икки экранли қурилманинг биринчи авлодида бўлган муаммоларни бартараф этишга ёрдам беради, бироқ Microsoft ушбу икки экранли қурилма билан яхши ишловчи дастурий таъминотни яратиши керак бўлади.\nБукланувчи смартфонлар борган сари оммалашиб бормоқда. Microsoft эса Samsung'нинг Z Fold ҳамда Motorola'нинг Razor серияларидан ажралиб турувчи Surface Duo буклнувчи қурилмаларини тақдим этишни давом этмоқда.\n#Apple #Google #Microsoft #Samsung #Apple iPhone 13 #Microsoft Surface Duo #Google Pixel 6 #Samsung Galaxy S22


Ҳасанбой Дўсматов Тошкентда титул учун жанг қиладими ёхуд унга рақиб сифатида икки вариант бор\n8 март, 2021, 19:48\nТеглар:Профессионал бокс | Ҳасанбой Дўсматов\nЮртдошимиз Тошкентда рингга кўтарилади.\nХабарингиз бор, Тошкент шаҳрида жуда катта профессионал бокс оқшоми бўлиб ўтади. 3 апрель куни ушбу турихий жанг кечаси “Хумо” аренасида ташкил этилади. Мазкур кечанинг асосий жангида икки йўналиш (IBF, WBA) чемпиони Муроджон Аҳмадалиев ўз титулларини ҳимоя қилади. Шунингдек, бир қатор боксимиз юлдузлари ҳам рингга кўтарилади. Жумладан, Рио Олимпиадаси чемпиони Ҳасанбой Дўсматов ҳам навбатдаги жангини ўтказади.\nБиз боксчимизнинг ушбу воқейликка оид фикрлари ва бу борадаги маълумотлар билан қизиқдик.\n- 3 апрель куни жанг қиламан. Ҳозирда Андижонда тайёргарликларни олиб бормоқдаман. Рақибим борасида аниқ бир фикр айта олмайман. Бироқ, иккита вариант таклиф этилди. Венесуэлалик Алекс Диас (25-2, 17 КО) ҳамда танзаниялик Муҳсин Кизотадан (11-2, 5 КО) бири рақиб сифатида кўрилмоқда. Лекин виза масаласи ва бошқа омиллар туфайли рақиблар ўзгариб кетиши ҳам мумкин. Шунинг учун бу борада аниқ фикр айтиш мушкул. Яна шуни қўшимча қилишим мумкинки, жанг 48,9 кг вазн тоифасида интерконтинетал камари учун бўлиши мумкин. Рақиб ким бўлишидан қатъи назар ўз юртимизда, халқимиз кўз ўнгида чиройли жанг ўтказиб, ғалаба қозонишга ҳаракат қиламиз!\nМаълумот учун, Ҳасанбой Дўсматов профессионал боксда икки марта жанг ўтказиб, ҳар иккисида муддатидан аввал ғалаба қозонган.\nФото Ҳасанбой Дўсматовнинг чиройли ғалабасидан фотогалерея\nҲасанбой Дўсматов рақибини қандай нокаутга учратди? (видео)\nҲасанбой Дўсматов WBA International камари соҳиби!


hidoyat.uz – “Мовароуннаҳр” нашриётининг сайти - Яхшиликка ундаш ҳам яхшиликдир\nЯхшиликка ундаш ҳам яхшиликдир\nЎзбекистон мусулмонлари идорасининг илму маърифатни тарғиб этувчи нашрлари – “Ҳидоят” журнали ва “Ислом нури” газетаси ва уларнинг қорақалпоқ тилидаги иловаларига обуна қизғин паллага кирди. Кейинги йилларда ушбу нашрлар мамлакатдаги жуда кўп газета-журналлар орасида ўз йўлини, қиёфасини ва кўплаб мухлисини топди. Бунда, албатта, сиз обуначиларимизнинг маънавий ва моддий ёрдамларингиз жуда каттадир.\n“Ҳидоят” ва “Ислом нури” имом-хатибларга дастуриламал, диний билим юртлари талабаларига қўлланма, онахонларимиз, опа-сингилларимизга, қўйингки, барча ўқувчиларимизга яхши насиҳатчи, эскирмайдиган манба десак, муболаға бўлмайди. Севимли нашрларимизнинг “Тафсир”, “Ҳадис шарҳи”, “Саҳобалар ҳаёти”, “Сўраган эдингиз”, “Ислом ва олам”, “Олисларга саёҳат” каби қатор рукнлари остида бериладиган мақолалар, хабарларни ўқиб, билим доирангиз кенгаяди, воқеа-хабарлардан воқиф бўласиз.\nҲар йилгидек обуна мавсумидаги тарғибот-ташвиқот ишларида жоме масжидлари имом-хатиблари асосий кўмакчиларимиз ҳисобланади. Улар орқали ушбу нашрлар эл орасига ёйилиб, кўпчилик юртдошларимиз баҳра олишяпти. Албатта, ҳар қандай эзгу иш ажр-мукофотсиз қолмайди. Кишиларни яхшиликка ундаш ҳам уни бажаришдек савоблидир.\nУмид қиламиз, муҳтарам имом-домлаларимиз обуна мавсумида ўтган йилларгидан фаолроқ бўлишади. Идорамизнинг ушбу нашрларини доимо ўқиб юрган инсоннинг илми зиёда бўлиши, фазилати кўпайиши шубҳасиз. Демак, уларни тарғиб этиш илмга, яхшиликка тарғиб этиш билан баробар. Маълумки, илмга тарғиб этишнинг савоби уни эгаллашдек машаққатли амалнинг ажри билан тенг. Шундай экан, бу эзгу ҳаракат ривожи йўлида барчамиз бирдек жон куйдирайлик.\nОбуна мавсумида фаоллик кўрсатаётган имом-хатибларимизга, бу хайрли ишга бош қўшаётган барча мутасаддиларга Аллоҳ таборака ва таоло ёру мададкор бўлсин!


Автомобиль бензини чакана нархларини давлат томонидан тартибга солиш бекор қилинган. Ушбу маҳсулотларни нефтни қайта ишлаш заводлари томонидан сотиш фақат биржа савдолари орқали амалга оширилмоқда\nЎзбекистон Республикаси Президенти ва Вазирлар Маҳкамасининг тегишли қарорларига мувофиқ мамлакатимизда иқтисодиётни либераллаштириш ва маъмурий тартибга солишни қисқартириш, товарлар ва хизматлар бозорларида самарали рақобат муҳитини яратиш ҳамда нархларни бозор тамойиллари асосида шакллантиришга босқичма-босқич ўтиш бўйича қабул қилинаётган изчил чоралар натижасида:\nАвтомобиль бензини чакана нархларини давлат томонидан тартибга солиш бекор қилинди ва ушбу маҳсулотларни нефтни қайта ишлаш заводлари томонидан сотиш фақат биржа савдолари орқали амалга оширилиши белгиланди. Жумладан:\n– 2017 йил 15 ноябрдан бошлаб Аи-92, Аи-93, Аи-95 ва Аи-98 маркали;\n– 2019 йил 15 августдан бошлаб Аи-91 маркали;\n– 2020 йил 1 майдан бошлаб Аи-80 маркали.\nМазкур автобензин нархларини Ҳукумат қарорлари билан белгилаш амалиётидан воз кечилди. Натижада соғлом рақобат муҳити шаклланди ва истеъмолчиларга мақбул нархларда сифатли маҳсулотлар етказиб бериш йўлга қўйилди.\nРеспубликада Бухоро нефтни қайта ишлаш заводидан ташқари биржа савдоларида 10 дан ортиқ сотувчилар автобензин маҳсулотини таклиф этмоқда.\nҲозирда автомобилларга ёнилғи қуйиш шохобчаларида (АЁҚШ) маҳаллий нефть маҳсулотлари билан бир қаторда импорт қилинаётган автобензинларнинг ички бозорда реализацияси тобора ортиб бормоқда.\nШу билан бирга, аҳоли қатламини ижтимоий ҳимоя қилиш мақсадида “Ўзбекнефтгаз” АЖ томонидан ишлаб чиқарилаётган автобензиннинг асосий қисми, яъни 78 фоизидан ортиғи Аи-80 маркали автобензини ҳисобланади.\nЖаҳонда нефтнинг котировкаси 15-20 фоизга ошишига қарамасдан “Ўзбекнефтгаз” АЖ Аи-80 автобензиннинг нархини маҳсулотни ички бозорга катта ҳажмда реализация (интервенция) қилиш ҳисобига бир маромда ушлаб турилмоқда.\nТаҳлиларга кўра, бугунги кунда Brent маркали нефтнинг жаҳон биржаларидаги котировка нархлари ошиб, 1 баррели учун 80-81 АҚШ долларни ташкил этган бир вақтда, АЁҚШ ларда 1 литр асосий ишлаб чиқариладиган Аи-80 автобензини 5 800 – 6 100 сўм чакана нархларда сотилмоқда.\nМаълумот учун: 1 баррель = 80 АҚШ доллар бўлганда, 1 литр юқори октанли (91-95) автобензини ўртача 8 900 сўмни ташкил қилади.\nШуни алоҳида қайд этиш лозимки, бозор тамойилларига ўтиш юзасидан қабул қилинган қатор қарорлар ўз самарасини кўрсатмоқда ҳамда республикада автобензин тақчиллиги муаммоси ҳал этилишига ва ички бозорни тайёр нефть маҳсулотлари билан таъминлашга эришилмоқда.\nШу билан бирга, Аи-91, Аи-92, Аи-95 маркали автобензинларнинг асосий ҳажми импорт хом ашесидан ишлаб чиқарилади ёки тайёр ҳолда бозор конъюнктурасидан келиб чиқиб жаҳон котировкаларига боғланган ҳолда импорт қилинади. Шунинг ҳисобига ушбу маркали автобензинларнинг нархи бозор иқтисодиёти тамойиллари ҳамда жаҳон котировкаларига боғланган ҳолда эркин шакллантирилади.